title: Murena

text: Yhtye on ollut kasassa 90-luvun puolivälistä lähtien kolmen alkuperäisen jäsenen, "Jarno Kankaan", Antti Hongan ja Marko Kankaan voimin. Alkuaikoina yhtyeen nimi vaihtui lähes joka keikalla, jonka takia Murenan katsotaan syntyneen vasta vuonna 2000, jolloin yhtyeen nykyinen nimi tuli pysyvästi käyttöön. Yhtye otti nimen "Murena" käyttöön omien sanojensa mukaan, koska se kuulosti "tarpeeksi karskilta ja kovalta musiikkiin verrattaessa" ja on selvittänyt myös sen verran, ettei nimellä ole mitään tekemistä ankeriaskala mureenan kanssa. Alun perin perinteisempää metallia soittanut yhtyeen musiikkityyli siirtyi pysyvän nimen turvin myös omaperäisempään suuntaan missä se on tälläkin hetkellä. Parin vuoden Murenan olemassaolon jälkeen joukkoihin liittyi toinen kitaristi Joni Tanskala, joka taas avasi yhtyeelle uusia mahdollisuuksia kun musiikkiin saatiin toisen kitaran siivittämänä enemmän melodiaa ja yhtyeen jokainen jäsen alkoi pikkuhiljaa opetella myös soiton ohessa laulua.


title: Murena

text: Yhtyeen esikoislevyn työstö lähti käyntiin kun Charon-yhtyeen kitaristi Pasi Sipilä bongasi Murenan keikalla ja halusi ryhtyä tuottamaan yhtyeen levyä. Levyn esituotanto aloitettiin marras-joulukuussa 2006. Levyn nimeksi alun perin kaavailtiin levyn viimeistä kappaletta "13. kuukausi", mutta yhtye ei halunnut sitä käyttää, koska Mokoma-metalliyhtyeeltä löytyy "Viides vuodenaika" -niminen levy. Murena kuitenkin tykästyi 13. kuukausi -ideaan ja haki tästä tietoa ja eteen osui sanat "Metonin jakso", joka on muun muassa juutalaisessa ajanlaskussa käytetty 19 vuoden pituinen ajanjakso. Tästä yhtye väänsi nimen "Metonin jakso". Levyn piti alun perin ilmestyä huhtikuussa 2007, mutta studionauhoitus ja kappaleiden hionta viivästytti julkaisua sen verran, että yhtye yhdessä levy-yhtiön kanssa päätti siirtää julkaisun elokuuhun. Avausviikollaan Murenan esikoislevy sijoittui listasijalle 37.Studioalbumit


title: Tenavatähti 1991

text: Tenavatähti 1991 on vuoden 1991 Tenavatähti-lastenlaulukilpailun puitteissa julkaistu kokoelma, jolla laulavat kyseisen kilpailun finalistit, semifinalistit sekä seitsemän alkukilpailijaa. Iältään laulajat ovat 8–12-vuotiaita ja esittävät oman kilpailukappaleensa.


title: Tenavatähti 1991

text: Levy koostuu pääsääntöisesti iskelmämusiikista, mutta mukana on myös muutama lastenlaulu. Laulut esitetään suomeksi lukuun ottamatta yhtä ruotsinkielistä ja yhtä espanjankielistä esitystä.


title: Michel Corboz

text: Michel Corboz (s. 14. helmikuuta 1934) on sveitsiläinen kapellimestari.


title: Michel Corboz

text: Michel Corboz syntyi Marsensissa. Hän opiskeli École Normalessa Fribourgissa ja perusti vuonna 1961 vanhan musiikin yhtye "Ensemble Vocal de Lausannen". Hän on tullut tunnetuksi työstään vanhan musiikin alalla ja on levyttänyt muun muassa rokokoon aikaa edeltänyttä oopperamusiikkia kuten Claudio Monteverdin teoksia.


title: Michel Corboz

text: Michel Corboz on tehnyt pitkäaikaista yhteistyötä Gulbenkian-orkesterin kuoron kanssa Lissabonissa. Hän on opettanut vuodesta 1976 kuoronjohtoa Geneven "Conservatoire Supérieur de Musiquessa". Corboz on kansainvälisesti arvostettu, ja hän on saanut muun muassa Ordre des Arts et des Lettres'n komentajan arvon Ranskassa sekä vuonna 1999 Henrik Purjehtijan ritarikunnan jäsenyyden Portugalissa.


title: Sirak

text: Sirak voi tarkoittaa ainakin seuraavia asioita:


title: Sveitsin kansanpuolue

text: Sveitsin kansanpuolue (), tunnetaan myös nimellä Keskustan demokraattinen unioni (), on sveitsiläinen kansalliskonservatiivinen oikeistopopulistipuolue. Puolue perustettiin vuonna 1971 sulauttamalla yhteen Viljelijöiden, kauppiaiden ja sitoutumattomien puolue (BGB) ja Demokraattinen puolue.


title: Sveitsin kansanpuolue

text: SVP:n kannatus pysyi 11% tuntumassa 1970- ja 1980-luvulla. Tilanne muuttui 1990-luvulla, kun puolue koki syvän rakenteellisen ja ideologisen muutoksen Christoph Blocherin vaikutuksen alaisena. Tämän johdosta SVP:stä on tullut 2000-luvulla Sveitsin vahvin puolue.


title: Sveitsin kansanpuolue

text: Blocherin ajamien muutosten seurauksena puolue alkoi keskittyä yhä enemmän muun muassa euroskeptisyyteen ja maahanmuuton vastustamiseen. SVP:llä on tällä hetkellä 54 paikkaa liittokokouksessa. Sen ääniosuus vuoden 2007 liittokokouksen vaaleissa, lähes 29%, oli kaikkien aikojen paras yhden puolueen tulos Sveitsissä. Sen jälkeen, kun Blocher ei onnistunut pääsemään uudestaan ministeriksi vuonna 2007, puolueen maltillinen siipi erosi, ja perusti uuden Konservatiivisen demokraattipuolueen (BDP).


title: Sveitsin kansanpuolue

text: Vuoden 2011 vaaleissa SVP:n kannatus laski 26.6%:iin. Kannatuksen lasku selittyi osin 5.4% kannatuksen saaneen BDP:n menestyksellä.


title: Herra sotaministeri

text: Herra sotaministeri on Aarne Tarkaksen ohjaama vuonna 1957 valmistunut suomalainen elokuva. Satiiri kertoo vertailuviraston pikkuvirkailija Kalle Järvisestä (Pentti Siimes), joka ajautuu sotaministeriksi.


title: Herra sotaministeri

text: Kuulopuheiden mukaa elokuvasta poistettiin Elokuvatarkastamon vaatimuksesta loppukohtaus, jossa eksynyt putkimies (Masa Niemi) saapuu ministeriöön ja hänet palkataan uudeksi sotaministeriksi. Loppu kuvatiin uudestaan. Tapauksesta ei kuitenkaan löydy tietoa tarkastamon arkistosta.


title: Herra sotaministeri

text: Elokuvan katsojamenestys ei yltänyt edes keskitasoon.


title: Herra sotaministeri

text: Sotahistoriaa harrastava vertailuviraston pikkuvirkailija Kalle Järvinen on työpaikalla, kun kahdentoista puolueen hallitukseen on hankala saada sotaministeriä. Kalle palkataan hallitukseen sotaministeriksi, mutta valta nousee hänelle päähän. Hän jopa leikkii tinasotilailla Waterloon taistelua. Myöhemmin hän joutuu sotaoikeuteen. Tarmo Manni kohottelee kulmakarvojaan sotaministerin adjutanttina.


title: Herra sotaministeri

text: Elokuvaa on kritiikissä luonnehdittu kiinnostavaksi poliittiseksi satiiriksi, joka kuitenkin alun nasevuuden jälkeen sortuu fassimaiseen latteuteen. Kriitikot kiittävät Siimestä osaavaksi, ja hänen roolityönsä vie pahimpien hetteikköjen yli. Käsikirjoitus antaa huutia isokenkäisten poliittiselle kähminnälle ja vallan turmelukselle. Aihetta ei juuri ole käsitelty suomalaisella elokuvassa, ja Tarkas saa siitä kriitikolta hatunnoston.


title: Herra sotaministeri

text: Eräässä arviossa todetaan, että Chaplinin vaikutus näkyy hyvin selvästi, mutta arvioija kiittää kuitenkin Tarkaksen ja kuvaaja Pentti Unhon käsikirjoitusta, vaikkei se kovin persoonallinen hänestä olekaan.


title: Pariutuminen

text: Pariutuminen eli parinmuodostus tarkoittaa koiraan ja naaraan liittymistä pariksi ja seksuaalista virittymistä ennen parittelua.


title: Parinmuodostus

text: Parinmuodostus tarkoittaa seuraavia asioita:


title: Hullu tiedemies

text: Hullu tiedemies on arkkityyppinen fiktiivisissä tarinoissa esiintyvä perushahmo. Hän on yleensä antagonisti eli sankarin vastustaja.


title: Hullu tiedemies

text: Hullu tiedemies on huippuälykäs, mutta hänellä on epämääräinen moraali ja psykopaattisia piirteitä. Tavallisesti häntä ajaa eteenpäin kostonhalu, jonka syy on jokin koettu vääryys tai pettymys. Elokuvissa stereotyyppinen hullu tiedemies puhuu voimakkaasti murtaen, usein saksalaisella korostuksella. Hyvä esimerkki on "" -elokuvan nimihahmo.


title: Maitomaa

text: Maitomaa on suonenjokelainen vuonna 1915 perustettu maidontuottajien omistama ja hallinnoima meijeriosuuskunta.


title: Maitomaa

text: Maitomaan omat tuotteet ovat maitoja, voita ja raejuustoja. Lisäksi Maitomaa valmistaa private label-tuotteita eri kauppaketjuille kuten Lidlille..


title: Maitomaa

text: Vuonna 2012 Maitomaa ja iisalmelainen Olvi aloittivat yhteistyön koskien maitopohjaisten juomien tuotekehitystä, valmistusta ja markkinointia. Tuotteita ovat Angry Birds -välipalajuomat ja TEHO Sport -palautusjuomat.


title: Shingo Suetsugu

text: Shingo Suetsugu (, s. 2. kesäkuuta 1980 Kumamoto) on japanilainen pikajuoksija.


title: Shingo Suetsugu

text: Suetsugu karsiutui Sydneyn olympialaisissa 2000 200 metrin juoksun välierissä ajalla 20,69. Seuraavana vuonna hän karsiutui Edmontonin MM-kisoissa 200 metrin välierissä ajalla 20,39. Pariisin MM-kisoissa 2003 hän voitti MM-pronssia juostuaan ajan 20,38. Seuraavana vuonna Ateenan olympialaisissa hän karsiutui 100 metrin juoksun toisissa alkuerissä ajalla 10,19. Helsingin MM-kisoissa 2005 hän karsiutui 200 metrin välierissä ja myöhemmin samana vuonna hän karsiutui Aasian-mestaruuskisoissa 100 metrin välierissä. Vuonna 2006 Suetsugu voitti Japanin-mestaruuden 200 metrillä. Kauden lopussa hän juoksi kolmanneksi yleisurheilun maailmancupissa ajalla 20,30. Osakan MM-kisoissa hän karsiutui 200 metrin toisissa alkuerissä. Pekingin olympialaisissa 2008 hän saavutti pronssia Japanin joukkueessa 4×100 metrin viestijuoksussa.


title: Sankt Pankraz (Etelä-Tiroli)

text: Sankt Pankraz () on kunta Etelä-Tirolin autonomisessa maakunnassa Italiassa. Kunnan asukasluku vuoden 2014 lopussa oli 1 566. Pinta-alaltaan se on 63,1 neliökilometrin suuruinen ja asukastiheys on 25 as./km². Sankt Pankrazin asukkaat ovat pääsääntöisesti saksankielisiä. Sen nähtävyyksiin lukeutuu muun muassa goottilainen kirkko, jonka torni on 56 metriä korkea.


title: Sankt Pankraz

text: Sankt Pankraz on seuraavien paikkakuntien nimi:


title: Sharon Creech

text: Sharon Creech (s. 29. heinäkuuta 1945) on yhdysvaltalainen lastenkirjailija. Hänen tunnetuimpia teoksiaan ovat "Kulje kaksi kuuta" (1994), joka toi kirjoittajalleen viisi palkintoa, joista kuuluisin on Newbery-mitali, sekä "Rubiininotko", jolla Creech voitti vuoden 2003 Carnegie-mitalin. Lisäksi hänen kirjansa "The Wanderer" sai kunniamaininnan vuoden 2001 Newbery-raadilta.


title: Sharon Creech

text: Creech syntyi South Euclidissa, Ohiossa, valmistui Hiram Collegesta sekä George Masonin yliopistosta ja muutti vuonna 1979 Englantiin. Hän palasi Yhdysvaltoihin vuonna 1998. Creech on naimisissa, ja hänellä on kaksi lasta. Hänellä on itsellään kolme veljeä ja yksi sisko.


title: Helsingin metron opastinjärjestelmä

text: Helsingin metron opastinjärjestelmä on Helsingin metrossa käytettävä rautatieopastimien järjestelmä. Opastimilla annetaan metrojunien kuljettajille liikkumisluvat sekä tieto metrojunan käyttämällä kulkutiellä olevista rajoituksista. Opastinjärjestelmän tärkeimmät opastimet ovat pääopastimet, joilla annetaan kuljettajalle määräyksiä, sekä esiopastimet joilla annetaan kuljettajalle ennakkotieto seuraavan pääopastimen opasteesta.


title: Helsingin metron opastinjärjestelmä

text: Pääopastimet ovat liikennettä ohjaavia opastimia, joilla annettavia opasteita kuljettajan on aina noudatettava. Pääopastimia käytetään suojaamaan risteäviä raiteita, sekä jakamaan rata lyhyempiin osiin eli suojaväleihin. Pääopastimet on nimetty kirjaintunnuksin, joista ensimmäinen ilmoittaa opastinta ohjaavan alueasetinlaitteen ja raiteen. Jälkimmäinen on juokseva järjestyskirjain ja ilmaisee opastimen sijainnin.


title: Helsingin metron opastinjärjestelmä

text: Opastimella annettava opaste asetetaan asetinlaitteelta käsin. Perusopaste on seis-opaste. Tiettyjen kulkutie-ehtojen todeuduttua opastimella voidaan antaa jokin ajon salliva opaste.


title: Helsingin metron opastinjärjestelmä

text: Pääopastimet on varustettu raiteen välissä sijaitsevalla pakkopysäytyslaitteen magneetilla, joka on toiminnassa kun opastin näyttää opastetta Po 0 (seis) tai Pk 0 (poikkeusopaste).


title: Helsingin metron opastinjärjestelmä

text: Opastimen suojaamaan kulkutiehen kuuluu yleensä myös kulkutien päättävän, seis-opastetta näyttävän opastimen takana oleva turva-alue eli ohiajovara. Ohiajovaralla ei saa olla toista junaa ja sillä olevat vaihteet on oltava lukittu siten, ettei seis-asentoisen opastimen ohitse joutuva juna riko ratalaitteita tai aiheuta törmäysvaaraa. Ohiajovaran pituus mitoitetaan tapauskohtaisesti, yleensä se kuitenkin on niin pitkä, että täyttä vauhtia kulkeva metrojuna pysähtyy kaikissa keliolosuhteissa pakkojarrutuksen voimasta ennen ohiajovaran päättymistä.


title: Helsingin metron opastinjärjestelmä

text: Esiopastimet ovat opastinjärjestelmää täydentäviä opastimia, joilla ilmoitetaan kuljettajalle seuraavan pääopastimen opaste ennakolta. Opasteita on vain kaksi, ja ne kertovat kuljettajalle pitääkö tämän varautua pysähtymään seuraavalla pääopastimella vai saadaanko seuraava pääopastin ohittaa normaalinopeudella. Esiopastinta ei kuitenkaan voi pitää jarrutuksen aloituskohdan merkkinä. Esiopastimen kirjaintunnus on seuraavan pääopastimen kirjaintunnus lisättynä etuliitteellä E- sekä järjestysnumerolla, jos esiopastimia on useita.


title: Philippa Pearce

text: Ann Philippa Pearce OBE (23. tammikuuta 1920 Great Shelford, Cambridgeshire, Britannia – 21. joulukuuta 2006 Newcastle-upon-Tyne, Britannia) oli englantilainen lastenkirjailija.


title: Philippa Pearce

text: Pearce oli perheen neljästä lapsesta nuorin. Hän aloitti sairauden vuoksi koulun vasta kahdeksanvuotiaana. Hän kävi koulun Perse School for Girlsissä ja pääsi stipendillä Cambridgen yliopiston Girton Collegeen opiskelemaan historiaa ja englannin kieltä.


title: Philippa Pearce

text: Yliopiston jälkeen Pearce muutti Lontooseen, jossa hän muun muassa kirjoitti BBC:lle kouluradio-ohjelmia. Hän joutui vuonna 1951 sairaalaan tuberkuloosin vuoksi. Ensimmäinen kirja "Minnow on the Say" ilmestyi vuonna 1955. Uransa aikana Pearce julkaisi kymmeniä kirjoja, joista tunnetuimpia ovat "A Dog So Small" (1962), "Iipu ja Vinku" (1978) ja "Kivienkeli lentää" (1983). Hän sai teoksestaan "Tom ja keskiyön puutarha" (1958) vuoden 1959 Carnegie-mitalin.


title: Philippa Pearce

text: Pearce oli vuodesta 1962 naimisissa Martin Christien kanssa ja ehti ennen varhaista leskeksi jäämistään saada tyttären Sallyn. Hän asui vuodesta 1973 synnyinseuduillaan Great Shelfordissa. Vielä vuonna 2004 häneltä ilmestyi teos "The Little Gentleman" ja postuumisti 2008 "A Finder's Magic". Hän kuoli Durhamissa aivoinfarktin komplikaatioihin 86 vuoden ikäisenä.


title: Philippa Pearce

text: Hän oli Royal Society of Literaturen jäsen.


title: Nery Castillo

text: Nery Castillo (s. 13. kesäkuuta 1984 San Luis Potosí) on meksikolainen jalkapalloilija, joka pelaa Real Betisissä lainasopimuksella ukrainalaisesta FK Šah’tar Donetskista.


title: Nery Castillo

text: Castillo teki debyyttinsä kotiseuransa Danubion riveissä Uruguayn ykkösdivisioonassa 15-vuotiaana. Danubion juniorijoukkue osallistui Brasiliassa turnaukseen, jossa eurooppalaisseurojen scoutit huomasivat Castillon kyvyt. Hänen isänsä ja agenttinsa päättivät lähettää hänet englantilaiseen Manchester Unitediin, mutta hän ei saanut lupia kuntoon, ja siirto jäi haaveeksi. 16-vuotiaana hän teki sopimuksen kreikkalaisen Olympiakosin kanssa. Kolmen vuoden pestin jälkeen Castillosta tuli avauskokoonpanon pelaajia sekä Kreikan Superliigassa että kansainvälisissä peleissä.


title: Nery Castillo

text: Hän siirtyi nykyiseen seuraansa 31. heinäkuuta 2007 20 miljoonalla eurolla. Joulukuussa 2007 hänet lainattiin Manchester Cityyn ja elokuussa 2008 edelleen Real Betisiin.


title: Nery Castillo

text: Castillo pelasi Kreikassa lähes seitsemän vuotta, mikä olisi mahdollistanut kansalaisuuden saamisen. Kreikan jalkapalloliitto olisi ollut valmis maksamaan hänen pelaamisestaan miljoona dollaria. Castillo valitsi kuitenkin Meksikon maajoukkueen, jossa hän debytoi 2. heinäkuuta 2007 Irania vastaan. Hän oli mukana Copa Américassa, jossa Meksiko voitti pronssia.


title: MK II

text: MK II on saksalaisen power metal -yhtye Masterplanin kolmas studioalbumi. Se on myös yhtyeen toistaiseksi ainoa albumi, jolla laulajana toimii Jørn Landen korvannut Mike DiMeo.


title: Ivan Southall

text: Ivan Southall l (8. kesäkuuta 1921 Canterbury, Victoria, Australia – 15. marraskuuta 2008 Wantirna, Victoria, Australia) oli australialainen lastenkirjailija.


title: Ivan Southall

text: Southall joutui isänsä kuoltua lopettamaan koulunkäynnin 14-vuotiaana. Vapaa-ajallaan hän kirjoitti novelleja, joista osa julkaistiin, ja 20-vuotiaana hän oli julkaissut neljä kirjaa. Hän oli toisen maailmansodan veteraani ja asui sodan jälkeen kaksi vuotta Lontoossa.


title: Ivan Southall

text: Southall palasi 1947 Australiaan, ja vuonna 1950 ilmestyi ensimmäinen osa hänen suositusta "Simon Black" -seikkailukirjasarjastaan. Teoksia on käännetty maailmanlaajuisesti vähintään parillekymmenelle kielelle, myös suomeksi, ja niille myönnettiin arvostettuja palkintoja useissa maissa. Vuonna 1971 hän sai teoksestaan "Josh" Carnegie-mitalin.


title: Ivan Southall

text: Southallin teoksesta "Hills End" (1962) on tehty televisioversio. Hän sai vuonna 1981 Australian ritarikunnan jäsenen arvon. Hän kuoli syöpään 87-vuotiaana.


title: Huikko (Tuusula)

text: Huikko on kylä Tuusulassa noin kolme kilometriä Jokelasta etelään pääradan ja Jokelantien varrella. Kylässä sijaitsee Jokelan Valu Oy.


title: Huikko (Tuusula)

text: Huikossa on ollut myös rautatieseisake (), joka lakkautettiin 27. toukokuuta 1990. Paikalla sijaitsi tasoristeys vielä 2000-luvun alkuun asti.


title: Huikko

text: Huikko on nimi kahdella kylällä Suomessa:


title: Véhicule de l'Avant Blindé

text: Véhicule de l'Avant Blindé eli VAB on ranskalaisvalmisteinen kuljetuspanssariajoneuvo. VAB:ia valmistaa GIAT Industries -yhtiön osasto Euro Mobilité Division. Vuonna 1976 palveluskäyttöön otettua ajoneuvoa on valmistettu noin 5 000 kappaletta. VAB on uintikykyinen, ABC-suojattu, sillä on hyvät maasto-ominaisuudet ja se voidaan muuntaa lukuisiksi eri versioiksi.


title: Véhicule de l'Avant Blindé

text: VAB:ea on käytetty lähes kaikissa konflikteissa, joissa Ranskan joukkoja on ollut mukana, erityisesti Kuwaitissa, Norsunluurannikolla ja Jugoslaviassa.


title: Véhicule de l'Avant Blindé

text: Versiot ovat joko 4x4- tai 6x6-renkaisia. Ranskan armeijalla on 4x4-, pioneerijoukoilla on 6x6-renkainen versio, jossa on paranneltu amfibisia ominaisuuksiaRanskan National Gendarmerie käyttää myös erästä VAB variaatiota, VBRG (Véhicule Blindé de Reconnaissance de la Gendarmerie). VBRG korvasi vanhan VXB:n. VBRG käytetään joukkojenhallintaan. Se voidaan varustaa vesitykillä tai puskutraktorin levyllä.


title: Koskikara (kauppakeskus)

text: Koskikara on kauppakeskus Valkeakosken ydinkeskustassa 1. kaupunginosassa. Sen pääomistaja on Pirkanmaan Osuuskauppa. Koskikara rakennettiin Valkeakosken keskustaan vuonna 1993. Koskikara keskittyy pääasiassa päivittäistavaramyymälöihin. Ennen Koskikaraa paikalla sijaitsi SOK:n tavaratalo. Koskikarassa järjestetään aika ajoin myös konsertteja; muun muassa Anna Abreu ja Cheek ovat esiintyneet Koskikarassa.


title: Kaliforniankondori

text: Kaliforniankondori ("Gymnogyps californianus") on äärimmäisen uhanalainen päiväpetolintu. Se on jo kertaalleen hävinnyt luonnosta, mutta sitä yritetään istuttaa uudelleen tarhausten avulla. Vuonna 2006 villejä lintuja oli 127 yksilöä.


title: Kaliforniankondori

text: Kaliforniankondori on suuri musta lintu: siipien kärkiväli voi olla kolme metriä. Höyhenpeite on muuten musta mutta siipien alapinnalla on valkoista. Aikuisen naama ja kaula ovat punaoranssit ja kondorien tapaan kaljut – naaraalla ja koiraalla ei ole eroa. Poikaset ovat harmaita ja saavat aikuisen höyhenpuvun vasta viisivuotiaina. Nuorilla yksilöillä pää pysyy edelleen harmaana sukukypsyyden saavuttamiseen asti.


title: Kaliforniankondori

text: Kaliforniankondoreita on aina asunut varsin suppealla alueella Pohjois-Amerikassa. Salametsästys, lyijymyrkytykset sekä elinympäristöjen tuhoaminen saivat kannan romahtamaan. Vuonna 1987 kaikki jäljellä olevat 22 lintua pyydystettiin eläintarhoihin. Lajin lisääntyminen tarhaoloissa onnistui hyvin, ja vuodesta 1991 alkaen lintuja on istutettu takaisin luontoon. Suurin osa kaliforniankondoreista elää Big Surin rannikolla.


title: Kaliforniankondori

text: Kaliforniankondori on raadonsyöjä.


title: Ate

text: Ate () oli kreikkalaisessa mytologiassa tuhon, harhakuvitelmien ja mielettömyyden jumalatar. Hänet mainitaan Zeuksen vanhimmaksi tyttäreksi ja yhtenä Eriksen lapsista, mutta missään lähteessä ei mainita molempia vanhempia samassa tekstissä.


title: Ate

text: Aten sanottiin olevan kevyt askeliltaan, koska hän ei kulkenut maata vaan ihmisten päitä pitkin. Hän sai ihmiset ja jumalat sokeiksi tosiasioille, joka johti heidät onnettomuuksiin. Erään kerran hän sai Heran aloitteesta Zeuksen vannomaan, että seuraavaksi syntyvä hänen maallinen jälkeläisensä olisi suuri hallitsija. Sen sijaan, että seuraavaksi olisi syntynyt Zeuksen tarkoittama Herakles, Hera myöhästyttikin tämän syntymää, ja vastaavasti sai oman suosikkinsa Eurystheuksen syntymään ennenaikaisesti. Huomattuaan tulleekseen huijatuksi Zeus heitti Aten alas maahan Olympos-vuorelta kieltäen tätä enää ikinä palaamasta. Siitä alkaen Ate kulki ihmisten keskuudessa tuoden sekasortoa kaikkialle mukanaan.


title: Ate

text: Nonnoksen "Dionysiakassa" Aten kerrotaan Heraa miellyttääkseen houkutelleen Ampeloksen, nuorukaisen, joka oli Dionysoksen ystävä, ratsastamaan villillä härällä tehdäkseen vaikutuksen ystäväänsä. Ampelos kuitenkin putosi härän selästä ja katkaisi niskansa.


title: Integrity

text: Integrity voi tarkoittaa ainakin seuraavia:


title: Parhaat (Jaakko Teppo)

text: Parhaat on kuplettilaulaja Jaakko Tepon ensimmäinen vuonna 1989 julkaistu kokoelmalevy, joka tunnetaan myös nimellä 20 parasta.


title: Parhaat (Jaakko Teppo)

text: Kokoelma sisältää parhaita kappaleita albumeilta "Ruikonperän multakurkku" (1980), "Katuojalaulaja" (1981) sekä "Onnen kerjäläinen" (1984). Kokoelmalla on myös vuonna 1986 julkaistu single "Ryynäsen Vartti", joka julkaistiin ainoastaan singlenä.


title: Tenavatähti 1994

text: Tenavatähti 1994 on vuoden 1994 Tenavatähti-lastenlaulukilpailun puitteissa julkaistu kokoelma, jolla laulavat kyseisen kilpailun finalistit ja semifinalistit. Iältään laulajat ovat 6–12-vuotiaita ja esittävät oman kilpailukappaleensa.


title: Tenavatähti 1994

text: Levy koostuu iskelmämusiikista, lastenlauluista sekä kansanlauluista. Kappaleet esitetään suomeksi lukuun ottamatta kahta ruotsinkielistä esitystä.


title: Kohta taas on joulu

text: Kohta taas on joulu on laulaja Irwin Goodmanin vuonna 1972 julkaistu jouluaiheinen albumi. Albumi julkaistiin vuonna 1997 CD-versiona. Lähde:


title: Abbottinsukeltaja-antilooppi

text: Abbottinsukeltaja-antilooppi ("Cephalophus spadix") on Tansaniassa elävä kotoperäinen ja uhanalainen, sukeltaja-antilooppien alaheimoon kuuluva sorkkaeläinlaji.


title: Abbottinsukeltaja-antilooppi

text: Abbottinsukeltaja-antiloopin säkäkorkeus on 65 senttimetriä ja paino noin 55 kiloa. Ruumiin pituus on runsas metri. Yleisväriltään abbottinsukeltaja-antilooppi on tummanruskea, mutta sen otsassa on punainen töyhtö. Sarvet ovat ohuet, kymmenisen senttiä pitkät. Sekä uroksilla että naarailla on sarvet.


title: Abbottinsukeltaja-antilooppi

text: Maailmassa arvioidaan olevan jäljellä 2 500 abbottinsukeltaja-antilooppia. Niitä uhkaa metsästys, salametsästys ja elinalueiden tuhoaminen. Ne elävät Tansaniassa kosteissa vuoristometsissä, varsinkin Kilimanjaron kansallispuistossa.


title: Abbottinsukeltaja-antilooppi

text: Abbottinsukeltaja-antilooppi liikkuu enimmäkseen öiseen aikaan. Se syö pääasiassa hedelmiä, ilmeisesti myös kukkia ja versoja.


title: Gary McAllister

text: Gary McAllister MBE (s. 25. joulukuuta 1964 Motherwell, Skotlanti) on skotlantilainen entinen jalkapalloilija ja nykyinen valmentaja. Pelaajaurallaan hän oli pelipaikaltaan keskikenttäpelaaja.


title: Gary McAllister

text: McAllister aloitti uransa Motherwellissa vuonna 1981. Vuonna 1985 Skotlannin Cupin välierissä Celticia vastaan McAllister teki hyvillä otteillaan vaikutuksen Leicester Cityn manageriin Gordon Milneen. Samana vuonna hän siirtyikin yhdessä Motherwell-seurakaveri Ally Mauchlenin kanssa Leicesteriin 250 000 punnan siirtosummalla.


title: Gary McAllister

text: Leicesterissa McAllister pelasi viisi kautta vaikka se putosikin 1987 pääsarjatasolta 2. divisioonaan. Hänen peliesityksensä herättivät kiinnostusta 1. divisioonan seuroissa ja lopulta vuonna 1990 McAllister siirtyi Leedsiin. Leedsissa McAllister oli voittamassa liigamestaruutta kaudella 1991–1992 ja Charity Shieldia kaudella 1992–1993. Leedsin kapteeninakin pari kautta toiminut McAllister siirtyi Coventry Cityyn kolmen miljoonan punnan siirtosummalla vuonna 1996 pelattuaan seurassa 231 liigaottelua.


title: Gary McAllister

text: Coventryssa McAllister pelasi neljä kautta, joiden aikana seura taisteli pääasiassa putoamista vastaan. Sopimuksensa päätyttyä kesällä 2000, 35-vuotias McAllister siirtyi Liverpooliin Bosman-säännön turvin. Liverpoolissa hän pelasi loistavasti ja oli tärkeässä roolissa seuran voittaessa kaudella 2000–2001 cup-triplan eli liigacupin, FA Cupin ja UEFA Cupin. McAllister pelasi Liverpoolissa vain kaksi kautta, mutta häntä pidetään yleisesti yhtenä seuran onnistuneimmista hankinnoista. Hänet äänestettiin muun muassa sijalle 32 Liverpoolin kannattajien "100 Players Who Shook The Kop" -äänetyksessä 2006.


title: Gary McAllister

text: Liverpoolista McAllister palasi kesällä 2002 takaisin sarjatasoa alempana pelanneeseen Coventryyn. Aluksi hän toimi pelaajavalmentajana ja myöhemmin päävalmentajana. McAllister lopetti uransa vuonna 2003 Coventryssa.


title: Gary McAllister

text: Skotlannin maajoukkuetta McAllister edusti uransa aikana 57 kertaa ja teki viisi maalia. Hän edusti maataan kolmesti arvokisoissa – vuonna 1990 MM-kisoissa, 1992 EM-kisoissa ja 1996 EM-kisoissa.


title: Gary McAllister

text: McAllisterin valmennusura alkoi pelaajavalmentajana Coventryssa 2002. Hänen valmennuksessaan Coventry ei menestynyt erityisen hyvin ja hän erosi tehtävästään tammikuussa 2004 viettääkseen aikaa rintasyöpää sairastaneen vaimonsa kanssa.


title: Gary McAllister

text: McAllister nimitettiin 29. tammikuuta 2008 Newcastleen siirtyneen Dennis Wisen seuraajaksi Leeds Unitedin managerina. Hänen johdollaan Ykkösliigassa pelannut Leeds menestyi aluksi hyvin, mutta seuraavalla kaudella peliesitykset heikkenivät ja McAllister sai potkut.


title: Gary McAllister

text: Syyskuussa 2010 McAllister palasi valmennustehtäviin Aston Villan apulaisvalmentajana. Gérard Houllierin jouduttua sairaalaan sydänvaivojen vuoksi, McAllister toimi seuran päävalmentajana. Houllierin jätettyä seuran kauden päätteeksi, myös McAllisterin sopimus purettiin.


title: Sterzing

text: Sterzing () on kunta Etelä-Tirolin autonomisessa maakunnassa, pohjoisessa Italiassa lähellä Brennersolaa. Vuonna 2014 kunnassa asui 6 803 ihmistä. Pinta-alaltaan se on 33 neliökilometrin suuruinen ja asukastiheys on 205 as./km². Kunnan asukkaista 75,03 prosenttia ilmoitti puhuvansa äidinkielenään saksaa ja 24,67 prosenttia italiaa vuoden 2001 väestönlaskennassa. Sterzingin läpi virtaa Eisack-joki.


title: Eliseo Martín

text: Eliseo Martín (s. 5. marraskuuta 1973 Monzón) on espanjalainen estejuoksija.


title: Eliseo Martín

text: Martín sijoittui 1992 Bostonin maastojuoksun MM-kisoissa nuorten sarjan viidenneksikymmenenneksiyhdeksänneksi. Samana vuonna Soulin nuorten MM-kisoissa hän juoksi 10 000 metrin juoksussa seitsemänneksi ajalla 29.38,13. Budapestin EM-kisoissa 1998 hän oli 3 000 metrin esteissä seitsemäs. Seuraavana vuonna hän sijoittui Sevillan MM-kisoissa esteissä kuudenneksi ajalla 8.16,09. Vuonna 2000 hän juoksi Vilamouran maastojuoksun MM-kisoissa lyhyellä matkalla kahdeksanneksikymmenenneksitoiseksi ja Sydneyn olympialaisissa esteissä kuudenneksi. Edmontonin MM-kisoissa 2001 hän oli esteissä kahdestoista ja Münchenin EM-kisoissa 2002 viides.


title: Eliseo Martín

text: Martín juoksi Lausannen maastojuoksun MM-kisoissa 2003 pitkällä matkalla kolmanneksikymmenenneksiyhdeksänneksi. Myöhemmin samana vuonna hän voitti Espanjan mestaruuden estejuoksussa ja MM-pronssia Pariisin MM-kisoissa ajalla 8.09,09. hän oli kuudes. Vuoden päätteeksi hänet valittiin Espanjan vuoden urheilijaksi. Seuraavana vuonna hän sijoittui Brysselin maastojuoksun MM-kisoissa pitkällä matkalla kolmanneksikymmenenneksiyhdeksänneksi ja Ateenan olympialaisissa esteissä yhdeksänneksi. Maastojuoksun MM-kisoissa 2005 hän keskeytti pitkällä matkalla. Vuonna 2007 Martín sijoittui Mombasan maastojuoksun MM-kisoissa seitsemänneksikymmenenneksiseitsemänneksi ja Osakan MM-kisoissa esteiden seitsemänneksi. Hän karsiutui alkuerissä Pekingin olympialaisissa 2008 ja sijoittui yhdeksänneksi Berliinin MM-kisoissa 2009. Barcelonan EM-kisoissa 2010 hän oli kuudes.


title: Hangonsaaren ratapiha

text: Hangonsaari (, 01. kesäkuuta 2003 saakka "Rikkihappo", ratakm 269+655) on Suomen rataverkon liikennepaikka Uudessakaupungissa. Liikennepaikka sijaitsee Hangonsaaressa, jolta on pengertie mantereen puolelle. Saarella toimii Yaran lannoitetehdas, jota liikennepaikka palvelee.


title: Eurovision tanssikilpailu 2007

text: Ensimmäinen Eurovision tanssikilpailu järjestettiin 1. syyskuuta 2007 Lontoossa. Kilpailuun osallistui 16 maata. Suurimmasta osasta maita kisaan oli lähetetty paikallisten "Tanssii tähtien kanssa" -kilpailujen voittajat. Muutamien maiden, kuten Suomen, edustajat olivat ammattilaistanssijoita. Suomessa kilpailu nähtiin televisiosta Yle TV2 -kanavalla.


title: Eurovision tanssikilpailu 2007

text: Suomi voitti ensimmäisen Eurovision tanssikilpailun pistemäärällä 132. Ukraina tuli kilpailussa toiseksi ja Irlanti kolmanneksi. Ainoa maa, joka ei saanut yhtään pistettä oli Sveitsi.


title: Bergön lossi

text: Bergön lossi on Merenkurkussa, Korsnäsin Bredskäretin ja Maalahteen kuuluvan Bergön saaren välillä, tiellä 6732 liikennöivä lossi. Lossin hyötykuorma on 90 tonnia ja kuivapaino 170 tonnia. Lossi liikennöi aikataulujen mukaan. Lossitoiminnasta vastaa Finferries eli Suomen lauttaliikenne Oy. Matka Bergön ja Bredskäretin välillä on 1 166 metriä, joka vie lossilta noin kymmenen minuuttia. Liikenne työllistää kuusi bergöläistä.


title: Bergön lossi

text: Lauttayhteys Bergöön tuli vuonna 1962, jota ennen vuorolaiva M/S Södern liikennöi Bergöstä Vaasaan kolmesti viikossa. Ensimmäinen vaijerilossi tuli välille vuonna 1974. Vuonna 2004 Bergön lossi kuljetti melkein 125 000 ajoneuvoa. Talvisin lauttaa käyttävät pääasiassa mantereelle töihin matkaavat kyläläiset. Kesällä seassa on paljon huvila-asukkaita sekä turisteja.


title: Bergön lossi

text: Nykyisin Pohjanmaalla on ainoastaan kaksi lossia. Toinen on Bergön lossi ja toinen Eskilsön lossi Kaskisten ja Närpiölle kuuluvan Eskilsön saaren välillä.


title: Eisack

text: Eisack () on Etelä-Tirolin toiseksi suurin joki. Se saa alkunsa Brennersolan läheltä noin 1 900 metrin korkeudesta ja laskee Adigejokeen. Noin 96 kilometriä pitkän Eisackin valuma-alue on noin 4 200 neliökilometriä. Sen varrella sijaitsee muun muassa Sterzingin, Franzensfesten, Brixenin, Klausenin, Waidbruckin ja Bolzanon (Bozen) kaupungit ja kunnat.


title: Djimon Hounsou

text: Djimon Gaston Hounsou (s. 24. huhtikuuta 1964) on beniniläissyntyinen-yhdysvaltalainen näyttelijä, tanssija ja malli.


title: Djimon Hounsou

text: Hounsou syntyi Cotonoussa Beninissä Albertine ja Pierre Hounsoulle. Kolmetoistavuotiaana hänet lähetettiin veljensä Edmondin kanssa Pariisiin asumaan. Vuotta ennen valmistumistaan collegesta hän lopetti koulunkäynnin. Hounsou asui kadulla, kunnes muotisuunnittelija Thierry Mugler löysi hänet ja teki hänestä mallin. Mallin työt johtivat sitten näyttelemiseen.


title: Djimon Hounsou

text: Hounsoun elokuvadebyytti oli elokuvassa "Without You I'm Nothing". Hänellä oli myös osia televisiosarjoissa "Beverly Hills 90210" ja "Teho-osasto" sekä vierailurooli sarjassa "Alias". Suuremman roolin Hounsou sai tieteiselokuvassa "Tähtiportti".


title: Djimon Hounsou

text: Hounsoun ensimmäinen huomiota herättävä roolisuoritus oli elokuvassa "Amistad" vuonna 1997. Tässä Steven Spielbergin ohjaamassa elokuvassa Hounsou esitti Joseph Cinquéa. Vuonna 2000 valmistuneessa Ridley Scottin ohjaamassa elokuvassa "Gladiator" Hounsou esitti Jubaa, päähenkilö Maximuksen ystävää.


title: Djimon Hounsou

text: Hän on ollut ehdokkaana muun muassa Oscar-palkinnon saajaksi elokuvista "In America" (2002) ja "Blood Diamond – veritimantti" (2006). 24. helmikuuta 2007 Hounsou valittiin Calvin Kleinin alusvaatemalliksi.


title: Tesla (yritys)

text: Tesla, Inc. (aikaisemmin Tesla Motors) on yhdysvaltalainen muun muassa sähköautoja valmistava yritys. Teslan päämaja sijaitsee Piilaaksossa ja tehdas samoin Kaliforniassa. Tesla Motorsin perustivat kesällä 2003 insinöörit Martin Eberhard ja Marc Tarpenning. Yrityksen toimitusjohtaja on Elon Musk. 31. maaliskuuta 2016 mennessä Tesla oli myynyt lähes 125 000 sähköautoa autovalmistuksen aloitettuaan.


title: Tesla (yritys)

text: Teslan ensimmäinen automalli oli Tesla Roadster, jota valmistettiin vuosina 2008–2012. Ensimmäinen kokonaan oma malli on luxus-sedan Model S ja toinen katumaasturi Model X. Kehitteillä oleva Model 3:n on tarkoitus olla ensimmäinen keskihintaluokan sähköauto.


title: Tesla (yritys)

text: Tesla työllistää yli 10 000 henkilöä. Tesla on julkinen osakeyhtiö ja listattu NASDAQ-pörssissä lyhenteellä TSLA. Yritys on nimetty tiedemies Nikola Teslan mukaan.


title: Tesla (yritys)

text: Sähköautojen lisäksi Teslan tuotteita ovat muiden muassa kiinteistö-kokoluokan akkupaketit, litium-ioniakut ylipäätään ja aurinkosähkö (SolarCity).


title: Tesla (yritys)

text: Ensimmäinen Tesla Motorsin rahoituskierros Series A, jolla kerättiin 7,5 miljoonaa dollaria, alkoi huhtikuussa 2004. Sitä johti PayPalin perustajiin kuuluva Musk. Kierrokselle osallistui Compass Technology Partners. Helmikuussa 2005 tehtiin 13 miljoonan dollarin toinen kierros Series B, jota jälleen johti Musk. Hänestä oli tullut myös yrityksen hallituksen puheenjohtaja. tässä vaiheessa sijoittajien joukkoon tuli Valor Equity Partners.


title: Tesla (yritys)

text: Toukokuussa 2006 Musk ja VantagePoint Venture Partners vetivät yhdessä kolmannen, 40 miljoonan dollarin rahoituskierroksen Series C:n. Sijoituksia saatiin muun muassa Googlen perustajilta Sergey Briniltä ja Larry Pagelta, eBayn entiseltä puheenjohtajalta Jeff Skolilta, Hyatt-hotelli-imperiumin perijä Nick Pritzkeriltä ja rahoitusyrityksiltä Draper Fisher Jurvetson, Capricorn Management ja The Bay Area Equity Fund Management.


title: Tesla (yritys)

text: Neljäs rahoituskierros Series D alkoi toukokuussa 2007. Se lisäsi Teslan rahoitusta 45 miljoonalla dollarilla. Elokuussa 2007 Martin Eberhard väistyi toimitusjohtajan paikalta. Hänen tilalleen tuli väliaikaiseksi toimitusjohtajaksi Michael Marks. Pysyväksi toimitusjohtajaksi valittiin joulukuussa 2007 Ze'ev Drori. Tammikuussa 2008 Tesla Motors erotti noin 10 prosenttia työvoimastaan, mukaan lukien useita avainhenkilöitä, kuten Martin Eberhardin, sen jälkeen kun yrityksen havaittiin käyttävän rahaa liian paljon suhteessa kerättyyn rahoitukseen.


title: Tesla (yritys)

text: Viides rahoituskierros Series E toteutettiin helmikuussa 2008. Se toi lisärahoitusta 40 miljoonaa dollaria. Elon Musk oli käyttänyt tässä vaiheessa yritykseen 70 miljoonaa dollaria omaa rahaansa. Lokakuussa 2008 hän tuli Ze'ev Drorin tilalle toimitusjohtajaksi, ja Drorista tuli varatoimitusjohtaja. Drori säilytti paikkansa yrityksen hallituksessa.


title: Tesla (yritys)

text: Tammikuuhun 2009 mennessä Tesla Motors oli kerännyt rahoitusta 187 miljoonaa dollaria ja toimittanut 147 autoa.


title: Tesla (yritys)

text: Toukokuussa 2009 spekuloitiin, että Teslan rahoitus olisi huvennut ja lisärahoituksen tarve olisi kasvanut huutavaksi, mihin vastasi Daimler. Saksalainen autokonserni solmi Teslan kanssa strategisen kumppanuuden, ja siitä tuli yhtiön osaomistaja 10 prosentin osuudella.


title: Tesla (yritys)

text: 2010 Maailman suurin autovalmistaja Toyota sijoitti myös Teslan rahoitukseen ja liittyi osaomistajien joukkoon 10% osuudella. Halvahkoa, kymmenissä miljoonissa liikkuvaa sijoitusta arveltiin autokonserneille kannattavaksi jopa pelkässä imagon kohottamismielessä. Virallisesti yritykset sopivat läheisemmästä yhteistyöstä akkujärjestelmien ja sähkömoottorien kehittämisessä sekä yksittäisistä ajoneuvoprojekteista.


title: Tesla (yritys)

text: Tesla Roadster oli yrityksen ensimmäinen tuotantoauto. Se on suorituskyvyltään urheiluauton luokkaa oleva sähköauto. Teslan mukaan autolla on yli 322 kilometrin toimintamatka, kiihtyvyys 0–100 km/h neljässä sekunnissa ja huippunopeus 210 km/h (rajoitettu turvallisuussyistä). Auton käyttö maksaa noin 1,25 senttiä kilometriltä. Uudempien mallien julkaisun jälkeen Tesla Roadster ei ole enää myynnissä.


title: Tesla (yritys)

text: Parhaan kuljetuskeksinnön -palkinnon saanut Tesla Roadster esiteltiin jouluna 2006 Time-lehden kannessa. Prototyyppi esiteltiin heinäkuussa 2006. Ensimmäiset tuotantomallit tuotiin markkinoille alkuvuodesta 2008.


title: Tesla (yritys)

text: Kysyntä oli vilkasta, ja ensimmäiset sata autoa varattiin alle kolmessa viikossa. Toiset sata varattiin lokakuuhun mennessä. Elokuuhun 2007 mennessä autoja oli varattu yli 550. Tesla Roadster -autojen myynnillä rahoitettiin Tesla Model S -auton kehitystyö. Tesla Roadstereita ei ole tuotettu enää Tesla Model S -mallin toimitusten käynnistymisen jälkeen.


title: Tesla (yritys)

text: Helmikuun 6. päivänä Space X lanseerasi menestyksekkäästi raskasta Falcon Heavy -rakettia, jonka sisällä on Tesla Roadster. Laukaisun jälkeen Tesla ”risteili” avaruudessa kuusi tuntia. Sinä aikana SpaceX lähetti siitä suoraa kuvaa. Viikko laukaisun jälkeen oli epäselvää, mitä autolle tapahtuu . Ennen laukaisua Musk sanoi, että on erittäin pieni mahdollisuus, että auto milloinkaan osuu Marsiin. Muskin odotetaankin kertovan, päätyykö auto nyt esimerkiksi jollekin muulle taivaankappaleelle.


title: Tesla (yritys)

text:
Tesla palkkasi auton suunnittelijaksi Henrik Fiskerin yrityksen Fisker Coachbuildin. Piakkoin Henrik Fisker perusti Fisker Automotiven tuottamaan "Karma"-nimistä automallia. Tesla haastoi Fiskerin oikeuteen väittäen, että Fisker teki huonoa työtä, varasti Teslan liikesalaisuudet ja käytti saamansa rahat oman autonsa kehittämiseen. Tesla laati Model S:lle uudet suunnitelmat itse Lotuksen avulla, mutta auton valmistuminen viivästyi puoli vuotta. Tesla ei patentoinut autossaan mitään, koska se halusi, että muutkin valmistajat käyttäisivät sähköautoissaan heidän ideoitansa, jotta maailmasta tulisi puhtaampi.
Viisipaikkainen viiden matkustajan täyssähköauto Tesla Model S vastaa tiloiltaan isoa perheautoa. Tavaratilaa on esimerkiksi lähes kaksi kertaa enemmän kuin Audi A6:ssa, takapenkit kaadettuna lähes 1 800 kuutiodesimetriä eli litraa. Se kiihtyy 0–100 km/h, yhtä nopeasti kuin Lamborghini Gallardo, ja sen toimintamatka on lähes 500 kilometriä. Tesla on myynnissä myös Pohjoismaissa, ja Model S on ollut Norjassa useana kuukautena eniten myyty auto maan historiassa.


title: Tesla (yritys)

text: Arvostettu Consumer Reports antoi sille koko historiansa aikana testaamistaan autoista parhaat pisteet, 99/100, kun kilpailijoista esimerkiksi Porsche Panamera sai 84/100 ja Fisker Karma 54/100. Motor Trend -lehti palkitsi auton ”Car of the Year” palkinnolla, ja useat muutkin alan mediat ovat kehuneet autoa niin turvallisuuden, ajo-ominaisuuksien kuin huipputeknologian suhteen.


title: Tesla (yritys)

text: Syksyllä 2014 esitelty Model S P85D on maailman nopein neliovinen tuotantoauto, jossa on neliveto ja 700 hevosvoima. Vuonna 2016 Tesla esitteli mallista uuden version.


title: Tesla (yritys)

text: Model X on Teslan seitsemänpaikkainen viistoperäinen katumaasturi. Suomalainen Joonas Vartola on suunnitellut monet sen yksityiskohdat. Model X on tekniikaltaan ja alustaratkaisuiltaan hyvin hyvin samanlainen kuin sisarmallinsa Model S. Model X:n kilpailijoita ovat bensiinikäyttöiset BMW X6 sekä Mercedesin GLE Coupé. Autoa valmistetaan Teslan tehtaalla Fremontissa. Auton prototyyppi esiteltiin yleisölle vuonna 2012 Los Anglesissa. Sarjatuotantoversio julkistettiin viivästysten takia vasta 2015. Huhtikuussa 2016 oli myyty vajaat 2 700 autoa. Auton toisen ja kolmannen istumarivin ovet ovat erityiset haukansiipiovet, eng. "Falcon wing doors" (Teslan oma nimitys). Haukansiipiovet eroavat jo olemassa olevista lokinsiipiovista kaksisaranaisella muotoilullaan. Model X:n tuotanto viivästyi juuri haukansiipiovien takia.


title: Tesla (yritys)

text: Tesla Model 3 on Teslan automalli, jonka toimitukset alkoivat vuoden 2017 lopussa. Alun perin mallin piti olla nimeltään Model E, mutta Fordin oikeusjutun jälkeen nimi muutettiin. Model 3:n tuotanto kärsi vaikeasta alusta, jonka vuoksi sen toimitukset myöhästyivät muutamalla kuukaudella. Auto on Teslan malliston halvin malli. Teslan tavoitteena olikin luoda ns. koko kansan sähköauto. Auton suunnittelu ja rakentaminen rahoitetaan mm. Model S:stä ja X:stä saatavilla tuotoilla. Model 3 esiteltiin 31. maaliskuuta 2016.. Autolla pitäisi pystyä ajamaan ainakin 375 kilometriä yhdellä latauksella. Mallin kansainvälisten toimitusten odotetaan alkavan vuoden 2018 loppupuolella.


title: Tesla (yritys)

text: Tesla Semi on Teslan kuorma-automalli, joka esiteltiin 16. marraskuuta 2017. Auton toimintasäteeksi on suunniteltu ainakin 800 kilometriä. Sen sarjatuotannon odotetaan alkavan 2019.


title: Tesla (yritys)

text: Kuorma-auton jälkeen tulee Teslalta tuotantoon urheiluauto. Toisen sukupolven Roadster esiteltiin 16. marraskuuta 2017. Mallille on ilmoitettu 1000 kilometrin toimintasäde, sekä yli 400 km/h huippunopeus. Tesla on suunnitellut myös itseajavien autojen tuomista markkinoille. 2014 Elon Musk kertoi, että itseajavat autot ovat markkinoilla kuuden vuoden kuluessa.


title: Tesla (yritys)

text: Yritys on suunnitellut vuosien kuluessa erilaisia autoluokkia. Kesäkuussa 2009 Tesla esitti suunnitelmia sähkökäyttöisistä tila-autoista ja crossovereista. 2010 esiteltiin Model X:n rinnalle ideoita uusista pakettiautoista ja avoautoista. Autoille oli suunniteltu sama pohjalevy kuin Model S:llä. Yritys kehittää myös kuorma-autoa.


title: Tesla (yritys)

text: Heinäkuussa 2015 Tesla ilmoitti että Roadster-malli saa seuraajan vuoden 2019 tienoilla. Lokakuussa 2015 Musk kertoi, että seuraava malli Model 3:n jälkeen tulee olemaan Tesla Model Y. Siitä on tarkoitus tulla crossover, haukansiipitakaovilla, ja sen on tarkoitus tulla jopa halvemmaksi kuin Tesla Model 3.


title: Tesla (yritys)

text: Tesla Motors toi kesällä 2015 myyntiin yksityishenkilöille Powerwall-kotiakkuja. Powerwall-akkuja on kaksi, pienempi seitsemän kilowattitunnin (kWh) ja suurempi kymmenen kilowattitunnin versio. Akut voi riipustaa vaikka autotallin seinään.


title: Tesla (yritys)

text: Powerwall-kotiakuilla on kolme toimintoa, halvan sähkön säilyttäminen, latautuminen aurinkopaneelisähköllä, ja hätätilanteissa, esimerkiksi sähkökatkon aikana Powerwallista saa sähköä koko asuntoon.


title: Tesla (yritys)

text: Tyypilliseen Powerwall-järjestelmään kuuluvat aurinkopaneelit, invertteri, joka muuttaa sähkön tasavirran vaihtovirraksi, akun varaustason ilmoittava mittari ja varmistuskäytössä toinen piiri, joka syöttää sähköä keskeisille laitteille. Eri komponenttien tarve riippuu siitä, kuinka akkua käyttää.


title: Tesla (yritys)

text: Supercharger-asemat ovat Teslan valmistamien sähköautojen latausasemia. Asemat on sijoitettu pitkille ja usein liikennöidyille autoreiteille. 30. kesäkuuta 2016 Supercharger-latausasemia oli 655 kappaletta ja latureita 3966.


title: Tesla (yritys)

text: Vuoden 2015 ohjelmistopäivityksen jälkeen kaikki Teslan autot saivat toiminnon, jonka avulla kosketusnäyttö kertoo autoa ajettaessa lähimmän Supercharger-aseman. Euroopan ensimmäinen katettu asema avattiin Køgeen, Tanskaan vuonna 2015.


title: Tesla (yritys)

text: Asemat muuttuvat maksullisiksi 15. tammikuuta 2017. Lataaminen maksaa 0,20 euroa kilowattitunnilta, jolla hinnalla esimerkiksi noin 600 kilometrin matka Tesla Model S P100D:llä maksaisi noin 20 euroa.


title: Tesla (yritys)

text: Tesla Motorsin pääkonttori sijaitsee Kalifornian Palo Altossa. Myös suurin osa tuotekehityksestä tapahtuu siellä .


title: Tesla (yritys)

text: Tesla suunnitteli alun perin rakentavansa uuden tehtaan Albuquerqueen. Suunnitelma ei toteutunut, ja yritys osti General Motorsin ja Toyotan entisen NUMMI-tehtaan Fremontissa Kaliforniassa. Tesla maksoi siitä 42 miljoonaa dollaria, ja se siirtyi Teslan hallintaan 19. lokakuuta 2010. Se toimii nykyään nimellä Tesla Factory. Ensimmäinen Tesla valmistui 22. kesäkuuta 2012.


title: Tesla (yritys)

text: Tesla Model S on ensimmäinen Fremontissa valmistettu Tesla. Tehtaalla on käytössä yli 160 erilaista robottia. Kymmenen niistä on maailman suurimpia robotteja. Ne ovat saaneet nimensä Ryhmä-X hahmoista. Useat Model S:n ja Model X:n uniikeista osista on valmistettu samassa rakennuksessa Fremontissa.


title: Tesla (yritys)

text: Yritys rakentaa Nevadaan Gigafactory 1 -nimistä uutta akkutehdasta, josta tulee maailman suurin tehdas. Sen ensimmäinen vaihe vihittiin 29. heinäkuuta 2016, jolloin on valmiina vasta murto-osa lopullisesta tehtaasta, jonka pinta-ala tulee valmistuttuaan vuonna 2020 olemaan 1,2 miljoonaa neliötä, ja siellä valmistetaan silloin 35 gigawattitunnin edestä akkuja. Tehdas käyttää aurinkoenergiaa ja on energiaomavarainen.


title: Tesla (yritys)

text: Kesällä 2015 Tesla avasi Suomeen ensimmäisen myymälänsä Vantaan Kaivokselassa. Myyntipisteen yhteydessä sijaitsee myös huoltokorjaamo.


title: Tesla (yritys)

text: Tesla Motorsin teknillinen keskus avattiin 26. tammikuuta 2007 Rochester Hillissä Michiganissa. Noin 1 780 neliömetrin toimitiloissa on Teslan tulevien autojen tutkimus- ja kehityskeskus. Keskuksen varusteluun käytettiin noin 47,7 miljoonaa dollaria. Keskuksen ensimmäinen etusijalla oleva projekti oli Tesla Model S -auto.


title: Tesla (yritys)

text: Tesla on rakentanut maailmalle satoja palvelukeskuksia, jotka on tarkoitettu Tesla-autojen huoltoon. Lisäksi se on avannut myymälöitä ja esittelytiloja.


title: SKP:n Turun piirijärjestö

text: Suomen Kommunistisen Puolueen Turun piirijärjestö on SKP:n toimintaa Varsinais-Suomen vaalipiirissä ohjaava yhdistys, jonka piiritoimisto sijaitsee Turussa T-talolla. Vuonna 1919 perustettua piiriä johtavat nykyisin piirisihteeri Ari-Pekka Savén ja puheenjohtaja Tiago Silva.


title: SKP:n Turun piirijärjestö

text: SKP:n 1960-luvulla alkanut hajaannus sai alkunsa Turun suunnalta piirin johdon asetuttua tukemaan oppositiota. 1980-luvun puolivälissä SKP erotti Turun piirijärjestönsä ja perusti tilalle SKP:n Varsinais-Suomen piirijärjestön (1985–1990). Turun piirijärjestö siirtyi tämän jälkeen SKPy:n alaisuuteen. Nykyisin piiri on SKPy:n 1990-luvulla muodostaman uuden SKP:n jäsenjärjestö.


title: SKP:n Turun piirijärjestö

text: Ensimmäiset yhteydet SKP:n Venäjällä olleen keskusjohdon ja Turun seudun kannattajien välille syntyivät alkuvuodesta 1919 ja myöhemmin samana vuonna aloitti toimintansa ensimmäinen piirikomitea. Komitea piti yhteyttä Petrogradiin Helsingin kautta ja alkoi muodostaa yhteyksiä lähikuntiin. Komitean toiminta oli äärimmäisen konspiratiivista ja sen kokoukset pidettiin metsissä tai syrjäisissä rakennuksissa, joihin saavuttiin yksitellen. Puolueen jäsenet olivat järjestäytyneet kolmihenkisiin soluihin.


title: SKP:n Turun piirijärjestö

text: SKP:n Turun piiri osallistui 1920-luvulla myös julkiseen toimintaan erilaisten laillisten työväenjärjestöjen puitteissa. Monet aiemmin SDP:n toiminnassa mukana olleet liittyivät 1920 Suomen sosialistiseen työväenpuolueeseen. Järjestöistä SSTP:hen siirtyi muun muassa Nummenmäen työväenyhdistys Taisto. Suomen Ammattijärjestössä kommunistit pyrkivät nostattamaan työtaisteluita. Vuoden 1922 eduskunta- ja kunnallisvaaleissa SSTP sai Turussa puolet enemmän ääniä kuin SDP. Vaaleissa 1924, 1927 ja 1929 Sosialistisen työväen ja pienviljejöiden vaaliliitot saivat kussakin kaksi kansanedustajaa.


title: SKP:n Turun piirijärjestö

text: Kun SSTP ja SSN julistettiin laittomiksi vuonna 1923 lakkautettiin Turussa muun muassa työväenyhdistykset Tarmo ja Taisto sekä Turun ja Nummenmäen sosialidemokraattiset nuoriso-osastot. Taiston tilalle perustettiin 1924 Nummenmäen Työväen paikallisjärjestö. Julkisen vasemmistolaisen toiminnan keskuksina toimivat Nummenmäen Taisto-talo, Raunistulan Tarmon talo, Kärsämäen Rientola ja Hirvensalon Sorto. Sosialistisen nuorisoliiton tultua lakkautetuksi paikalliset nuoret toimivat Suomen kommunistisen nuorisoliiton riveissä. SKNL:n Turun piirikomitea sai toimintansa käyntiin vuoteen 1927 mennessä. SKP:n Turun piiriorganisaattoreina työskentelivät Konrad Arppe (1924–1925), Bernhard Liimatainen (1925–1927), Antti Ojala (1927–1928) ja Kauko Heikkilä (1929–1930).


title: SKP:n Turun piirijärjestö

text: Vuonna 1930 SKP:n Turun alueen toiminta vaikeutui viranomaisten lakkautettua julkiset järjestöt ja Lapuan liikkeen suljettua työväentalot. Tunnetut paikalliset kommunistit kokivat pahoinpitelyjä ja muilutuksia. Toimenpiteistä huolimatta Turun piirikomitea jatkoi toimintaansa ja sillä oli aluesoluja kaikilla Turun esikaupunkialueilla, joillakin keskustan alueilla ja työpaikoilla. Maaseudulla soluja toimi Aurassa, Kärsämäessä, Laitilassa, Loimaalla, Mynämäellä ja Paraisilla.


title: SKP:n Turun piirijärjestö

text: Maanalaisen puoluetoiminnan keskeinen muoto oli laittomien julkaisujen levittäminen jäsenistölle. Valtakunnallisten lehtien lisäksi Turun piirin alueella oli paikallisia julkaisuja. SKP:n ja SKNL:n yhteinen äänenkannattaja oli nimeltään "Kumous", jota painettiin Kirkkotiellä Nummenmäellä, Rymättylässä ja Kuusistossa itsetehdyillä monistuskoneilla. Monet Turun piirin solut julkaisivat epäsäännöllisesti pienilevikkisiä monistelehtisiä. Opintotoiminta oli myös olennainen osa solujen toimintaa.


title: SKP:n Turun piirijärjestö

text: SKP:n Turun piirikomitea organisoi monia mielenosoituksia ja mellakoita, joita järjestettiin säännöllisesti muun muassa kolmen L:n päivänä, kansainvälisenä naistenpäivänä, vappuna ja Lokakuun vallankumouksen vuosipäivänä. Mielenosoitusten ohjelma rajoittui usein lyhyisiin puheisiin, koska poliisi pyrki hajottamaan ne mahdollisimman nopeasti. Vuoden 1932 vappuna kommunistityöläiset aiheuttivat kaaosta päätettyään siirtää viranomaisten piirittämän mielenosoituksensa Kauppatorilta Kupittaalle, jonne SDP:n kannattajat olivat kokoontuneet. SDP:n tilaisuus keskeytyi kommunistien alettua laulaa kovaäänisesti Kansainvälistä, jonka jälkeen poliisi hyökkäsi ryhmän kimppuun. Tapahtumasta käytettiin seuraavan päivän lehdissä muun muassa nimeä "Kupittaan kapina".


title: SKP:n Turun piirijärjestö

text: SKP:n aktiiveja jäi 1920- ja 1930-luvuilla kiinni säännöllisin väliajoin. 1930-luvun pahimmat "palot" ajoittuivat Varsinais-Suomessa lokakuuhun 1932, jolloin jäi kiinni SKNL:n johtoa ja kevääseen 1933, jolloin piirikomitean johto koki menetyksiä. SKP:n yhteydet katkesivat väliaikaisesti, mutta ne saatiin myöhemmin taas toimimaan. Piirikomitean johtama toiminta oli silti hyvin pienimuotoista.


title: SKP:n Turun piirijärjestö

text: 1930-luvun alussa SKP pyrki rakentamaan salaista Suomen punaista ammattijärjestöä, joka jäi pieneksi. Turussa Crichton-Vulcanilla järjestöön kuului noin 170 jäsentä. 1930-luvun puolivälissä toiminta suunnattiin Kominternin ohjeiden mukaisesti SAK:hon ja muihin SDP:n johtamiin julkisiin järjestöihin. Uutta kansanrintamapolitiikkaa tosin vastustettiin turkulaisten kommunistien keskuudessa laajemmin kuin muualla.


title: SKP:n Turun piirijärjestö

text: Talvisodan jälkeen 1940 kommunistit toimivat Suomen ja Neuvostoliiton rauhan ja ystävyyden seurassa. 7. elokuuta SNS:n joukkokokous Urheilupuistossa saarrettiin ja väkijoukko siirtyi Kauppatorille vaatimaan ystävyysseuran työntekijän vapauttamista. Tilanteesta kehkeytyi useita tunteja kestänyt katutappelu. Yksi mielenosoittaja sai surmansa poliisin luodista. SNS:n Turun osasto lakkautettiin joulukuussa. Jatkosodan alettua kommunistit pyrkivät järjestämään vastarintatoimintaa, jonka seurauksena suistettiin raiteilta yksi juna ja räjäytettiin ammusvarasto.


title: SKP:n Turun piirijärjestö

text: Jatkosodan päätyttyä kommunistit vapautuivat vankiloista ja toiminta käynnistyi uudelleen. Ensimmäinen julkinen esiintymine Varsinais-Suomessa oli Turun siviilirekisteriläisten yhdistyksen vapautuneille järjestämä solidaarisuustilaisuus 17. lokakuuta ssa. SKP:n Turun osasto aloitti toimintansa 10. marraskuuta Taisto-talossa Nummenmäellä. Muita osastoja alkoi syntyä vuoden lopussa. Suurimmille työpaikoille perustettiin työpaikkaosastoja SKP:n Turun piirijärjestö rekisteröitiin 14. tammikuuta 1945 ja sen ensimmäinen edustajakokous pidettiin huhtikuussa. Vuoden 1946 alkuun mennessä piirin osastoissa oli yhteensä noin 3 000 jäsentä.


title: SKP:n Turun piirijärjestö

text: Eduskuntavaaleissa 1945 Turun eteläisestä vaalipiiristä valittiin SKDL:n listalta eduskuntaan 5 kommunistia. Lokakuussa 1948 valmistui Turkuun Eerikinkadulle Järjestötalo, jonne SKP:n piirijärjestö muiden kansandemokraattisten järjestöjen tavoin siirtyi.


title: SKP:n Turun piirijärjestö

text: SKP:n Turun piiri tuli tunnetuksi vahvana toimijana erityisesti teollisuustyöläisten keskuudessa. Vuonna 1953 piirin jäsenistä 89 prosenttia luokiteltiin työläisiksi. 1950-luvun puolivälissä SKP:lla oli jonkinasteista toimintaa lähes sadalla työpaikalla.


title: SKP:n Turun piirijärjestö

text: Piirijärjestöllä oli sotien jälkeen monenlaisia yhteyksiä Neuvostoliiton kommunistiseen puolueeseen. Vuonna 1968 solmittiin viralliset suhteet Turun piirin ja n välille.


title: SKP:n Turun piirijärjestö

text: 1960-luvun puolivälissä varsinaissuomalaisten kommunistien keskinäiset välit kiristyivät. Turku oli SKP:n opposition syntysija, josta riitely lähti katkerimmin alkuun. Kiista muodostui marxilais-leniniläistä oikeaoppisuutta korostaneen SKP:n Turun piirin johdon ja uudistusmielisten kommunistien välille. Alttiutta muutokseen oli etenkin , mikä näkyi muun muassa suorasanaisuutena piirin sanomalehdessä "Uusi Päivä". SKP:n piirijärjestö kehotti lopulta jäseniään lakkauttamaan lehden tilaukset.


title: SKP:n Turun piirijärjestö

text: Vuonna 1966 puheenjohtajan paikalta syrjäytetty Aimo Aaltonen oli turkulainen ja Toivo Forssin johtama piirijärjestö noudatti Aaltosen ryhmän ohjeita tarkasti. Tämä korosti myös Forssin ja tämän lähipiirin merkitystä. Forss, Urho Jokinen ja Tuure Lehtonen muodostivat turkulaisen triumviraatin, jonka vastustajia ei katsottu hyvällä. Turun piirikomitea oli täysin puolueopposition miehittämä jo vuonna 1967. Kun Ensio Laine nousi eduskuntaan vuonna 1968, tuli hänestä piirijärjestön tärkein edustaja julkisuudessa. Piirijohdon vahvinta kannattajakuntaa olivat varttuneemmat jäsenet ja suuren Metalli 49:n toverit.


title: SKP:n Turun piirijärjestö

text: Lokakuussa 1967 75 turkulaiskommunistia julkaisi "Uudessa Päivässä" julkilausuman, jossa kritisoitiin piirijärjestön demokratian tilaa. Myöhemmin lausuman allekirjoitti vielä 650 muuta syrjinnän kohteeksi mielestään joutunutta kommunistia. 1. syyskuuta 1968 SKP:n enemmistön kannattajat muodostivat eheyttämistoimikunnan, jota johti Väinö Lahti. Osa piirin osastoista siirtyi toimikunnan alaisuuteen. Uudistuslinjaa organisoi tarmokkaimmin Turussa Aarre Isaksson. Kansanedustajista sen kannattajiin lukeutuivat Paavo Aitio, Aimo Laiho ja Pekka Silander.


title: SKP:n Turun piirijärjestö

text: Syksyllä 1968 piiri antoi varauksettoman tukensa Varsovan liiton toimenpiteille Tšekkoslovakiassa.


title: SKP:n Turun piirijärjestö

text: Vuodenvaihteesta 1970 lähtien SKP:n Turun piiri oli yksi "Tiedonantajan" julkaisijajärjestöistä. Turku oli jo helmikuussa 1969 ehdottanut liittymistä "Tiedonantajan" julkaisijoihin. Turussa avattiin "Tiedonantajan" aluetoimitus tammikuussa 1976.


title: SKP:n Turun piirijärjestö

text:
Piirijärjestö on 2010-luvulla julkaissut lehteä nimeltä "Varsinais-Suomen Tiedonantaja". Lehden päätoimittajina ovat toimineet Jarkko Silén (ainakin vuonna 2011) ja Kaija Kiessling (ainakin vuonna 2016).
SKP on osallistunut vaaleihin itsenäisesti eduskuntavaaleista 1999 lähtien. Tätä ennen Turun piirijärjestö osallistui vaaleihin SSTP:n (1920-luvulla), SKDL:n (1945–1984) ja Demokraattisen Vaihtoehdon (1987–1988) listoilla. SKPy:n keskuskomiteaan kuulunut Ensio Laine valittiin eduskuntaan Vasemmistoliiton listalta vaaleissa 1991. Vuoden 1995 vaaleissa Turun piiri esiintyi nimellä Yhteislista Työ.


title: Green Onions

text: Green Onions on yhdysvaltalaisen Booker T. & the M.G.’s -yhtyeen vuonna 1962 levyttämä ja saman vuoden syyskuussa julkaistu musiikkikappale. Se pääsi Billboard Hot 100 -listalle syksyllä 1962 ja pysyi listalla 16 viikkoa. Korkeimmillaan kappale oli listan kolmannella sijalla. "Rolling Stone" -lehden vuonna 2004 kokoamalla "500 Greatest Songs of All Time" -listalla kappale sijoittui sijalle 181.


title: Green Onions

text: Kappaleen säveltäjät ovat Booker T. Jones, Steve Cropper, Al Jackson, Jr. ja Lewis Steinberg. Vuonna 1934 syntynyt Jackson kuoli vuonna 1975.


title: Javier Clemente

text: Javier Clemente Lázaro (s. 12. maaliskuuta 1950 Barakaldo, Vizcaya, Espanja) on espanjalainen entinen jalkapalloilija ja nykyinen jalkapallovalmentaja.


title: Javier Clemente

text: Clementen peliura jäi lyhyeksi. Hän pelasi bilbaolaisessa Athleticissa 47 ottelua ja teki kuusi maalia vuosina 1968–1971. Hän joutui lopettamaan uransa vammojen vuoksi jo 21-vuotiaana nuorukaisena.


title: Javier Clemente

text: Clemente valmensi pieniä baskiseuroja 1970-luvun lopulla, kunnes 1981 hänet nimitettiin Athleticin päävalmentajaksi. Clemente kasasi Athleticista huippuryhmän, joka oli yhdistelmä veteraanipelaajia ja nuorukaisia. Clementen opein Athletic voitti Espanjan-mestaruuden 1983 ja seuraavalla kaudella tuplamestaruuden. Clementen valmennusaikana Athleticin ja Barcelonan välille kehkeytyi tulisia kamppailuja, koska silloinen Barça-valmentaja César Luis Menotti kritisoi Clementen johtamis- ja valmentamistapaa kehittymättömäksi. Kitkat seurojen välillä huipentuivat syyskuussa 1983 Camp Noulla, kun Andoni Goikoetxea taklasi takaapäin Diego Maradonan sairauslomalle. Goikoetxeasta tuli rajun fyysisen Clementen Athleticin ikoni. Athletic kukisti Barcelonan Clementen johdolla ikimuistoisessa vuoden 1984 cup-loppuottelussa, joka päättyi hulinointiin.


title: Javier Clemente

text: 1986 Clemente siirtyi Espanyolin luotsiksi. Heti ensimmäisellä kaudellaan Espanyol sijoittui liigan kolmanneksi ja pääsi sitä kautta UEFA Cupiin. Kaudella 1987–1988 Clemente johdatti Espanyolin UEFA Cupin loppuotteluun, jonne matkalla joukkue kaatoi muun muassa Milanin ja Internazionalen. Loppuottelussa Espanyol voitti saksalaisen Bayer Leverkusenin kotonaan 3–0, mutta hävisi toisen osaottelun samoin lukemin. Clementen Espanyol hävisi mestaruuden lopulta rangaistuspotkuilla 3–2.


title: Javier Clemente

text: Kaudella 1989–1990 Clemente luotsasi Atlético de Madridin liigahopealle ja palasi Espanyoliin. 1992 Clemente seurasi Vicente Mieraa Espanjan maajoukkueen päävalmentajana. Clementen maajoukkueen taival alkoi ruusuisesti voittamalla Englannin 1–0. Clemente johdatti Espanjan MM-kisoihin 1994 ja 1998 ja EM-kisohin 1996. Yhdysvaltain kisoissa 1994 Espanjan eteni puolivälieriin ja Ranskassa 1998 kisat tyssäsivät jo alkulohkoon. Englannissa 1996 tie päättyi puolivälierävaiheessa tappioon isäntämaa Englannille. Clemente sai runsaasti kritiikkiä baskipelaajien suosimisesta, koska hän pudotti heidän vuokseen kisoista muun muassa Josep Guardiolan. Clemente sai potkut syyskuussa 1998 valmennettuaan Espanjaa 62 ottelussa.


title: Javier Clemente

text: Maajoukkuepestinsä jälkeen Clemente valmensi Espanjassa Real Betisiä ja Real Sociedadia sekä kaudella 2000–2001 Ranskassa Olympique de Marseillea. 2002 Clemente palasi Espanyoliin, mutta tällä kertaa menestys jäi vaatimattomammaksi. Kaudella 2005–2006 Clemente valmensi jälleen Athleticia ennen siirtymistään Serbian maajoukkueen valmentajaksi.


title: Javier Clemente

text: Clementen johdolla Serbia tavoitteli paikkaa EM-kisoihin 2008. Kohtalona oli kuitenkin jääminen rannalle kisoista, sillä karsintalohkon kolmossija ei riittänyt kisapaikkaan. Joulukuussa 2007 Serbian jalkapalloliitto ilmoitti odotetusti Clementen erottamisesta. 25. joulukuuta hänen seuraajakseen nimettiin Serbian alle 21-vuotiaiden maajoukkuevalmentajana toiminut Miroslav Đukić. Helmikuussa 2008 uutisoitiin Clementen siirtyvän Iranin maajoukkueen peräsimeen tavoitteenaan luotsata maa MM-kisoihin 2010. Lopulta kuitenkin ilmoitettiin, ettei Clemente siirrykään Iraniin. Syynä sopimuksen kariutumiseen pidetään Clementen haluttomuutta muuttaa asumaan Iraniin.


title: Javier Clemente

text: Maaliskuussa 2008 Clemente palkattiin Real Murcian valmentajaksi. Hän korvasi Lucas Alcarazin, mutta ei onnistunut kääntämään putoamistaisteluun joutuneen joukkueen kurssia ja Murcia putosi Segunda Divisióniin. Clemente piti paikkansa valmentajana putoamisesta huolimatta, mutta sai lopulta potkut joulukuussa 2008 joukkueen esiinnyttyä heikosti myös sarjatasoa alempana. Hänen tilalleen tuli Murcian reservijoukkueen valmentaja José Miguel Campos.


title: Javier Clemente

text: 6. huhtikuuta 2010 Clemente nimettiin Espanjan Primera Divisiónissa pelanneen Real Valladolidin päävalmentajaksi loppukauden kestävällä sopimuksella. Hän korvasi tehtävässä vain hieman reilut kaksi kuukautta päävalmentajana toimineen Onésimo Sánchezin. Valladolid on vajonnut sarjan toiseksi viimeiseksi ja hänen päätavoitteenaan on nostaa joukkue pois putoamistaistelusta.


title: Javier Clemente

text: Elokuussa 2010 Clemente siirtyi Kamerunin maajoukkueen päävalmentajaksi. Clemente ei onnistunut luotsaamaan Kamerunia Afrikan mestaruuskisoihin 2012, ja hänen asemansa päävalmentajana joutui syksyn 2011 aikana kyseenalaiseksi. Clemente itse ilmoitti 22. lokakuuta, että aikoo jatkaa tehtävässään sopimuksensa loppuun elokuuhun 2012 saakka, mikäli liitto ei virallisesti erota häntä. Pari päivää ilmoituksen jälkeen Clemente erotettiin tehtävästään.


title: Javier Clemente

text: Helmikuun puolivälissä 2012 Clemente palasi valmentajaksi kotimaahansa, kun Primera Divisiónissa putoamiskamppailuun vajonnut Sporting Gijón palkkasi hänet päävalmentajakseen. Clemente ei onnistunut nostamaan Sportingia pois putoamiskamppailusta, vaan seura putosi kauden päätteeksi Segundaan. Tuloksen myötä seura erotti kokeneen valmentajan kauden jälkeen.


title: Javier Clemente

text: Lokakuussa 2013 Clementestä tuli Libyan jalkapallomaajoukkueen päävalmentaja kaksivuotisella sopimuksella. Clemente luotsasi Libyan mestariksi African Nations Championship -turnauksessa vuonna 2014. Finaalissa joukkue kaatoi Ghanan rangaistuspotkukilpailussa. Clemente sai potkut tehtävistään lokakuussa 2016, kun Libya hävisi Kongon demokraattiselle tasavallalle.


title: Galeazzo Ciano

text: Gian Galeazzo Ciano, Cortellazzon ja Buccarin kreivi (18. maaliskuuta 1903 Livorno, Italia – 11. tammikuuta 1944 Verona, Italia) oli fasistisen Italian ulkoministeri ja Benito Mussolinin vävy.


title: Galeazzo Ciano

text: Ciano syntyi Livornossa 1903 kreivi Costanzo Cianon perheeseen. Amiraali Costanzo oli ensimmäisen maailmansodan merivoimien sankari, Italian fasistipuolueen perustajajäsen ja kauppalaivaston uudistaja 1920-luvulla. Koska Costanzo hyötyi julkisesta virastaan rikastuen lahjuksilla hänen perheensä tottui vauraaseen elämään. Ciano oli kiintynyt elämäntyyliinsä loppuun asti. Valmistuttuaan lakiopinnoista Ciano palveli attaseana Rio de Janeirossa. Vuonna 1930 hän meni naimisiin Edda Mussolinin kanssa ja matkusti vaimoineen pian Shanghaihin Italian konsuliksi. Palattuaan Italiaan vuonna 1933 hänestä tuli aluksi Mussolinin lehdistötoimiston johtaja ja lehdistö- ja propagandaministeri kahta vuotta myöhemmin.


title: Galeazzo Ciano

text: Hän otti osaa Italian hyökkäykseen Etiopiaan 1935–36 pommikonelaivueen komentajana. Hänen laivueensa nimi oli "La Disperata" ja hänen alaisuudessaan luutnanttina palveli Alessandro Pavolini, josta tuli myöhemmin hänen syyttäjänsä. Ciano muiden ohella sai sankarin vastaanoton palatessaan Italiaan ja hän korvasi Mussolinin ulkoministerinä 1936.


title: Galeazzo Ciano

text: Seuraavana vuonna Ciano järjesti veljesten Carlo ja Nello Rossellin murhan Ranskassa, Bagnoles-de-l'Ornessa kesäkuussa 1937. Carlo oli maanpaossa elävä fasistien vastustajien johtaja ja Giustizia e Libertà -liikkeen perustaja. Liike oli toiminut aktiivisesti Francon fasisteja ja italialaisia ja saksalaisia liittolaisia vastaan Espanjan sisällissodan aikana.


title: Galeazzo Ciano

text: Alkuun Ciano kannatti Mussolinin ajatuksia Italian laajentamisesta. Hän kannusti appeaan kehittämään aggressiivista Balkan-politiikkaa Saksan vaikutuksen vähentämiseksi Etelä-Euroopassa. Ciano tuki Albanian miehittämistä pääsiäisenä 1939.


title: Galeazzo Ciano

text: Toisen maailmansodan alkaessa Ciano epäili natsi-Saksan mahdollisuuksia pärjätä sodassa ja tiesi, ettei Italian asevoimilla olisi juuri mahdollisuuksia suursodassa. Hänen mielestään Italian olisi tullut etääntyä Saksasta sen tehtyä sopimuksen Neuvostoliiton kanssa ja hyökättyä Puolaan 1939. Ciano vastusti kommunismia ja näki Suomen talvisodassa mahdollisuuden omanlaisensa politiikan luontiin. Hänen mielestään Saksan olisi tullut kohdistaa aggressionsa vain Neuvostoliittoa vastaan, eikä liittoutua sen kanssa. Siksi mm. Cianon omassa lehdessä "Il Telegrafo"ssa ylistettiin suomalaisten puolustautumista ja samalla hyökättiin Neuvostoliittoa ja sen aggressiota vastaan.


title: Galeazzo Ciano

text: Saksan alkumenestyksen johdosta Ciano ehti muuttaa mieltään, mutta kun saksalaiset ja italialaiset joukot antautuivat Pohjois-Afrikassa ja kärsivät suuria tappioita itärintamalla Neuvostoliitossa Ciano kannatti ja ajoi Italian eroamista sodasta ja erillisrauhaa länsiliittoutuneiden kanssa keväällä 1943. Hänet hiljennettiin erottamalla virastaan ja nimittämällä suurlähettilääksi Vatikaanivaltioon. Tässä tehtävässä hänen täytyi pysyä Roomassa Mussolinin valvovan katseen alla.


title: Galeazzo Ciano

text: Heinäkuun 24. päivän iltana Mussolini kutsui fasistien suurneuvoston pitämään ensimmäistä kokoustaan sodan alkamisen jälkeen. Kokouksessa Mussolini ilmoitti saksalaisten aikovan evakuoida joukkonsa Etelä-Italiasta. Mussolinin pitkäaikainen fasistitoveri Kreivi Dino Grandi hyökkäsi tätä vastaan. Grandi teki ehdotuksen, että täysi perustuslaillinen valta palautettaisiin takaisin kuninkaalle. Ääni ehdotuksen puolesta olisi epäluottamusääni Mussolinille. Ehdotus saikin suuren kannatuksen ja Ciano kuului puolesta äänestäneisiin.


title: Galeazzo Ciano

text: Mussolini ei suhtautunut ehdotukseen vakavasti, mutta pettyi seuraavana iltapäivänä, kun kuningas Viktor Emanuel III kutsui hänet palatsiinsa ja erotti hänet virastaan. Tämän jälkeen Mussolini pidätettiin. Saksalaiset palauttivat hänet valtaan lyhyeksi ajaksi. Tuolloin Cianon pidätti Mussolinin Italian sosiaalisen tasavallan poliisi. Saksalaisten painostama Mussolini järjesti Cianolle oikeudenkäynnin, joka päättyi kuolemantuomioon. Hänen vaimonsa armonanomuksista huolimatta Ciano teloitettiin Veronassa 11. tammikuuta 1944.


title: Irene Pepperberg

text: Irene Pepperberg (s. 1. huhtikuuta 1949 New York) on yhdysvaltalainen etologi. Hän on tullut tunnetuksi tutkimuksistaan eläinten, varsinkin papukaijojen kognitioon liittyvistä aiheista.


title: Irene Pepperberg

text: Irene Pepperberg syntyi Brooklynissä, New Yorkissa. Hän opiskeli kemiaa, valmistui kandidaatiksi Massachusetts Institute of Technologysta 1969, ja maisteriksi Harvardin yliopistosta 1971. Hän väitteli filosofian tohtoriksi fysikaalisen kemian alalta Harvardissa 1976. Pepperberg on Brandeisin yliopiston psykologian dosentti sekä luennoitsija Harvardin yliopistolla. Hän on pyrkinyt ensimmäisten tutkijoiden joukossa edistämään eläinten kieltenoppimista.


title: Irene Pepperberg

text: Kansainvälisesti Irene Pepperberg tunnetaan varsinkin Alex-harmaapapukaijasta, jota hän koulutti yli 20 vuotta. Alexille kehittyi yllättävän laaja sanavarasto, jota se osasi myös käyttää asianmukaisesti. Linnun kykyjä tällä alueella on kuvattu kaksivuotiaan lapsen kykyjä vastaavaksi, älykkyydeltään se oli 4–5-vuotiaan lapsen tasoa. Alex kuoli äkillisesti 7. syyskuuta 2007.


title: Irene Pepperberg

text: Alex-tutkimusta tukeakseen Irene Pepperbergillä oli oma "Alex Foundationinsa".


title: Mercedes Lackey

text: Mercedes Lackey (myös Misty Lackey, s. 24. kesäkuuta 1950) on tuottelias yhdysvaltalainen fantasiakirjailija. Useimmat hänen teoksistaan sijoittuvat Velgarth-nimiseen mielikuvitusmaailmaan.


title: Mercedes Lackey

text: Varhaisemmat Velgarth-romaanit Lackey kirjoitti yksin, mutta myöhemmissä hän on tehnyt yhteistyötä kuvittaja Larry Dixonin kanssa. Lackey ja Dixon ovat olleet naimisissa vuodesta 1992 lähtien. Lackey on tehnyt yhteistyötä muun muassa Marion Zimmer Bradleyn ja Andre Nortonin kanssa.


title: Mercedes Lackey

text: Osa Lackeyn Velgarthiin sijoittuvista kirjatrilogioista seuraa aikajärjestyksessä toisiaan; kaikkiaan teokset kattavat yli 3 000 vuoden ajanjakson. Kirjailija on tunnettu folkmusiikin harrastaja.


title: Andre Norton

text: Andre Alice Norton (vuoteen 1934 Alice Mary Norton; 17. helmikuuta 1912 Cleveland, Ohio – 17. maaliskuuta 2005 Murfreesboro, Tennessee) oli yhdysvaltalainen fantasia- ja scifikirjailija. Hän syntyi Clevelandissa, Ohiossa, ja julkaisi ensimmäisen romaaninsa vuonna 1934. Hän oli vuonna 1964 ehdolla parhaan romaanin Hugo-palkinnon saajaksi.


title: Andre Norton

text: Andre Nortonille myönnettiin ensimmäisenä naisena Gandalf Grand Master Award vuonna 1977 ja Damon Knight Memorial Grand Master Award vuonna 1983. Hänellä oli vuodesta 1997 paikka Science Fiction Museum and Hall of Famessa Seattlessa. Myöhäisemmällä urallaan Norton ehti tehdä yhteistyötä muun muassa Marion Zimmer Bradleyn ja Mercedes Lackeyn kanssa.


title: Andre Norton

text: Norton pääsi 21. helmikuuta 2005 saattohoitoon, ja hän oli kuollessaan 17. maaliskuuta 93-vuotias. Hänen kunniakseen perustettiin vuonna 2005 vuoden parhaalle nuorten tieteis- tai fantasiakirjalle myönnettävä Andre Norton -palkinto . Palkintoa jakaa Science Fiction and Fantasy Writers of America osana Nebula-palkintoja.


title: Andre Norton

text: Andre Norton kirjoitti yli 70 vuotta kestäneen kirjailijanuransa aikana yli 300 julkaistua teosta. Hän käytti myös salanimiä Andrew North ja Allen Weston. Nortonilta ei ole mittavasta tuotannosta huolimatta suomennettu yhtään teosta.


title: Leonding

text: Leonding on kaupunki Ylä-Itävallan osavaltiossa Itävallassa. Kaupungin asukasluku on 28 081 (2017). Leonding sijaitsee lähellä Linziä ja tarjoaa kauniin näkymän alpeille. Maisemat houkuttelevat etupäässä varakasta väestönosaa, vaikka kaupungin oma infrastruktuuri onkin vähäinen. Linzin läheisyyden ja hyvien liikenneyhteyksien vuoksi myös eri yhtiöt ovat perustaneet sinne toimipisteitään.


title: Leonding

text: Adolf Hitler asui Leondingissa kouluikäisenä ja hänen vanhempiensa Alois ja Klara Hitlerin haudat löytyvät sieltä, kuten myös hänen kuusivuotiaana kuolleen veljensä Edmundin hauta. Alois Hitler kuoli kesken viinilasillisen saatuaan sairauskohtauksen leondingiläisessä baarissa vuonna 1903.


title: Lindisfarne (yhtye)

text: Lindisfarne on brittiläinen folk rock -yhtye. Se perustettiin nimellä "Downtown Faction", muutti sitten nimensä muotoon "Brethren" ja otti lopulta käyttöön vakiintuneen nimensä Lindisfarnen saaren mukaan. Lindisfarnen suurimpia hittejä olivat ”Lady Eleanor” (albumilta "Nicely Out of Tune", 1970) ja ”Meet Me on the Corner” ("Fog on the Tyne", 1971). Yhtyeen alkuperäisiin jäseniin kuuluivat Alan Hull (1945–1995), Simon Cowe (s. 1948), Ray Jackson (s. 1948), Rod Clements (s. 1947) ja Ray Laidlaw (s. 1948).


title: Lindisfarne (yhtye)

text: Lindisfarne sai vuonna 1970 levytyssopimuksen Charisma Recordsilta. Debyyttialbumi "Nicely Out of Tune" julkaistiin samana vuonna, ja sen seuraaja "Fog on the Tyne" osoittautui vuonna 1971 kaupalliseksi menestykseksi. Yhtye vieraili Turun Ruisrockissa elokuussa 1972.


title: Lindisfarne (yhtye)

text: Yhtye oli suosionsa huipulla 1970-luvulla, mutta jatkoi uraansa myöhemminkin ja yhä keulahahmo Alan Hullin kuoleman jälkeen vuonna 1995.


title: Lindisfarne (yhtye)

text: Vuonna 1990 Lindisfarne nousi lyhyesti uuteen suosioon duetolla "Fog on the Tyne Revisited" jalkapalloilija Paul Gascoignen kanssa.


title: Spital am Semmering

text: Spital am Semmering on kunta Itävallan Steiermarkissa. Kunnassa asuu noin 1 700 asukasta. Pinta-alaa kunnalla on 72,59 km².


title: Lake Bell

text: Lake Siegel Bell (s. 24. maaliskuuta 1979 New York, New York) on yhdysvaltalainen näyttelijä, ohjaaja ja käsikirjoittaja. Hän on esiintynyt muun muassa televisiosarjoissa "Boston Legal" ja "Surface". Hänen varsinainen läpimurtonsa tapahtui vuoden 2008 elokuvassa "Haamumorsian". Bell on näytellyt myös useissa muissa komediaelokuvissa, kuten "Tapahtui Vegasissa" (2008), "Pientä säätöä" (2009) ja "Näin ystävien kesken" (2011).


title: Lake Bell

text: Bell käsikirjoitti, ohjasi ja näytteli pääosan elokuvassa "In a World..." vuonna 2013.


title: Lake Bell

text: Lake Bell syntyi New Yorkissa. Hänen äitinsä Robin Bell omistaa design-yhtiön ja isä Harvey Siegel toimii kiinteistökehittäjänä. Isä osti jo aiemmin suljetun Virginia International Racewayn ja muunsi sen kantriklubiksi. Hän omisti myös moottoriurheilupuiston New Jerseyssä.


title: Lake Bell

text: Bellin äiti on protestantti ja isä juutalainen. Omien sanojensa mukaan hänet kasvatettiin ”koomisen huonossa perheessä” eikä hän pidä itseään juutalaisena. Bellillä on kaksi siskoa, Courtney ja Mackenzie, sekä veli Luke.


title: Lake Bell

text: Bell kävi The Chapin Schoolia New Yorkissa ja Westminster Schoolia Connecticutissa. Hän vietti osan teinivuosistaan Vero Beachilla Floridassa, jossa hän opiskeli Saint Edwards Schoolissa. Bell kävi myös collegessa ensin New Yorkin Skidmoressa ja myöhemmin Lontoossa Rose Bruford Collegessa, jossa hän näytteli muutamissa teatterituotannoissa.


title: Isa

text: Isa tai ISA voi tarkoittaa seuraavia:


title: Zvonimir Boban

text: Zvonimir Boban (s. 8. lokakuuta 1968 Imotski, Jugoslavia) on kroatialainen entinen jalkapalloilija, pelipaikaltaan hyökkäävä keskikenttäpelaaja. Häntä pidetään yleisesti yhtenä Kroatian kaikkien aikojen parhaista pelaajista.


title: Zvonimir Boban

text: Boban aloitti ammattilaisuransa Dinamo Zagrebin riveissä vuonna 1985. Vuonna 1991 Italian suurseura Milan hankki hänet riveihinsä. Ensimmäisen kautensa Italiassa Boban vietti lainassa Barissa. Seuraavat yhdeksän kautta hän pelasi Milanissa saavuttaen seuran riveissä muun muassa neljä Italian-mestaruutta ja Mestarien liigan voiton vuonna 1994. Kaudella 2001–2002 Boban edusti vielä espanjalaista Celta Vigoa.


title: Zvonimir Boban

text: Boban pelasi Jugoslavian maajoukkueessa vuosina 1988–1991 seitsemän ottelua ja teki niissä yhden maalin. Hän oli mukana myös Jugoslavian nuorten maailmanmestaruuden voittaneessa joukkueessa vuonna 1987. Kroatian maajoukkuessa Boban pelasi vuosina 1991–1999 51 ottelua ja teki niissä 11 maalia. Hän edusti Kroatiaa vuoden 1996 EM-kisoissa ja vuoden 1998 MM-kisoissa. Boban toimi Kroatian vuoden 1998 MM-pronssijoukkueen kapteenina.


title: Zvonimir Boban

text: Boban muistetaan erityisen hyvin myös mellakkaan päättyneestä ottelusta Belgradin Punaista Tähteä vastaan vuonna 1990. Tuolloin hän hyökkäsi Dinamon kannattajaa ahdistelleen poliisin kimppuun ja potkaisi tätä.


title: Zvonimir Boban

text: Peliuransa jälkeen Boban on opiskellut historiaa Zagrebin yliopistossa. Hän on myös työskennellyt jalkapallojournalistina.


title: Rade Šerbedžija

text: Rade Šerbedžija (, s. 27. heinäkuuta 1947 Bunić, Kroatia, Jugoslavian sosialistinen liittotasavalta) on kroatialainen näyttelijä.


title: Rade Šerbedžija

text: Šerbedžija tulee kroaattiperheestä. Hän oli 1970- ja 1980-lukujen suosituimpia näyttelijöitä Jugoslaviassa. Laajempaa kansainvälistä tunnettavuutta Šerbedžija sai vasta 1990-luvulla monista Hollywood-tuotannoista. Hän on esiintynyt muun muassa elokuvissa "Pyhimys", "Eyes Wide Shut" ja "M:I-2 Vaarallinen tehtävä 2". Televisiossa Šerbedžija on nähty muun muassa tieteissarjassa "Surface" ja suositun 24:sen kuudennella tuotantokaudella.


title: Luettelo televisiosarjan Surface hahmoista

text: Tämä on luettelo televisiosarjan Surface pää- ja sivuhahmoista ensimmäisellä tuotantokaudella.


title: Okinawantikka

text: Okinawantikka ("Dendrocopos noguchii") on tikkoihin kuuluva äärimmäisen uhanalainen lintu.


title: Okinawantikka

text:
Okinawantikka kasvaa noin 30 cm pitkäksi. Sen höyhenpeite on tumman ruskea ja höyhenten kärjessä on punainen pilkku. Pää on vaaleamman ruskea. Päälaki on koiraalla tummanpunainen ja naaraalla lähes musta.
Okinawantikkaa tavataan vain Okinawan saarella Japanissa. Niitä arvellaan olevan jäljellä enää 600 yksilöä. Se pesii metsissä, joissa on suuria vanhoja ikivihreitä lehtipuita. Suurimmat uhat ovat elinalueen supistuminen metsätalouden, maanviljelyn, tekoaltaiden ja golfkenttien laajenemisen myötä.


title: José Luandino Vieira

text: José Vieira Mateus da Graça, kirjailijanimeltään José Luandino Vieira, (s. 4. toukokuuta 1935) on etnisesti portugalilainen, mutta jo vuonna 1938 vanhempineen Angolaan muuttanut kirjailija. Hän kasvoi Luandan afrikkalaisalueilla ja aloitti kirjoittamisen portugalin ja paikallisen kimbundun sekoituksella.


title: José Luandino Vieira

text: Vieira paljasti vuonna 1961 BBC:n haastattelussa salaisia listoja Afrikassa taistelleen portugalilaisarmeijan sotilaskarkureista, mikä johti hänen vangitsemiseensa. Kirjailijan varhainen työ joutui usein sensuroiduksi, ja novellikokoelma "Luuanda" (1963) oli Portugalissa kielletty teos aina vuoteen 1974.


title: José Luandino Vieira

text: Vieiran virallinen hyväksyntä Portugalissa alkoi kasvaa neilikkavallankumouksen ja siirtomaa-ajan päättymisen jälkeen 1970-luvulla. Hänelle myönnettiin toukokuussa 2006 arvostettu portugalinkielisen kirjallisuuden Camões-palkinto, josta hän kuitenkin kieltäytyi henkilökohtaisista syistä.


title: Britannian Grand Prix 1986

text: Britannian Grand Prix 1986 oli Formula 1 -sarjan osakilpailu, joka ajettiin 13. heinäkuuta 1986 Brands Hatchin radalla. Kilpailun voitti kotikilpailuaan ajanut Nigel Mansell. Voitto oli hänelle kauden kolmas.


title: Saksan Grand Prix 1986

text: Saksan Grand Prix 1986 oli Formula 1 -sarjan osakilpailu, joka ajettiin 27. heinäkuuta 1986 Hockenheimringin radalla. Kilpailun voitti Nelson Piquet, jolle voitto oli kauden toinen.


title: Saksan Grand Prix 1986

text: Ennen kilpailun aika-ajoja Keke Rosberg ilmoitti lopettavansa F1-uransa kauden päätteeksi. Asiasta hän ilmoitti kaikkien tallien tallipäälliköille kirjoittamallaan kirjeellä. Lopulta itse aika-ajoissa hän saavutti paalupaikan. Eläkkeellejäämisilmoitus aamulla ja paalupaikka aika-ajoissa iltapäivällä oli juuri sellainen tapa, jolla Rosberg kertoi haluavansa lopettaa uransa.


title: Nimrod (Surface)

text: Nimrod on Surface-televisiosarjassa esiintyvä eläinhahmo. Nimrod on luotu tietokoneella, ja se on sarjassa uusi laji. Sarjassa Miles ja hänen kaverinsa Phil löytävät souturetkellään merestä munan. Munasta kuoriutuu uusi selkärankainen, jonka nimeksi Miles antoi Nimrod (joskus kutsumanimeltään Nim). Nim kuitenkin aiheuttaa merkittävää vahinkoa Milesin perheelle ja Miles joutuu Philin kanssa suuriin vaikeuksiin. Miles joutuu lopulta vapauttamaan Nimin, mutta joutuu itse Nimin lajitoverin puraisemaksi ja päätyy sairaalaan hoitoon. Nimrod parantaa Milesin, ja lopulta Nimrod joutuu tutkittavaksi laboatorioon, jossa Miles työskentelee.


title: Nimrod (Surface)

text: Nimrodin lajia voi kuvailla kuolemattomaksi. Kun sarjassa on yritetty tappaa yksikin eläin, he heräävät eloon. Lajilla on myös kyky antaa sähköiskuja, jolla laji pyydystää ruokaa.


title: Alexandre Pato

text: Alexandre Rodrigues da Silva eli Pato (s. 2. syyskuuta 1989 Pato Branco, Paraná, Brasilia) on brasilialainen jalkapalloilija, joka pelaa hyökkääjänä kiinalaisseura Tianjin Quanjianissa.


title: Alexandre Pato

text: Pato aloitti peliuransa futsalilla kolmen vuoden iässä. 11-vuotiaana hän siirtyi portoalegrelaiseen Internacionaliin. Pelaajanimensä Pato () hän otti kotikaupunkinsa Pato Brancon mukaan.


title: Alexandre Pato

text: Internacionalin edustusjoukkueessa Pato pelasi ensimmäisen ottelunsa 17-vuotiaana Palmeirasia vastaan 26. marraskuuta 2006. Internacional voitti 4–1, ja Pato teki yhden ja syötti kolme maalia. Hän voitti Internacionalissa seurajoukkueiden maailmanmestaruuden 2006 ja Recopa Sudamericanan 2007. Brasilian maajoukueessa hän voitti alle 20-vuotiaiden Etelä-Amerikan-mestaruuden kesällä 2007.


title: Alexandre Pato

text: Pato oli vasta 17-vuotias, kun hän 2. elokuuta 2007 allekirjoitti sopimuksen italialaisen AC Milanin kanssa. Milan maksoi Internacionalille 14,6 miljoonan euron siirtokorvauksen. Ensimmäisen kerran Pato pelasi Milanissa harjoitusottelussa Kiovan Dynamoa vastaan 6. syyskuuta 2007. Virallisissa otteluissa Pato sai edustaa uutta seuraansa kuitenkin vasta tammikuusta 2008 lähtien, sillä säännöt kieltävät italialaisseuroja rekisteröimästä alle 18-vuotiaita Euroopan unionin ulkopuolelta tulevia pelaajia, ja kesän 2007 rekisteröintiaika päättyi elokuun lopussa hänen ollessa vielä 17-vuotias. Hän teki maalin Serie A:n debyyttiottelussaan SSC Napolia vastaan 13. tammikuuta 2008.


title: Alexandre Pato

text: Ensimmäisen maaottelunsa Pato pelasi Ruotsia vastaan 26. maaliskuuta 2008 Lontoossa. Hän pääsi kentälle vaihtopelaajana ja teki ottelun ainoan maalin. Vuonna 2011 pelattavissa Etelä-Amerikan mestaruuskisoissa Copa Americassa Pato oli Brasilian maajoukkueessa ja teki kaksi maalia.


title: Unkarin Grand Prix 1986

text: Unkarin Grand Prix 1986 oli Formula 1 -sarjan osakilpailu, joka ajettiin 10. elokuuta 1986 Hungaroringin radalla. Kilpailun voitti Nelson Piquet. Voitto oli Piquet'lle toinen perättäinen ja kauden kolmas. Kilpailu oli ensimmäinen F1:n MM-sarjan Unkarin Grand Prix ja samalla ensimmäinen kilpailu rautaesiripun takana.


title: Itävallan Grand Prix 1986

text: Itävallan Grand Prix 1986 oli Formula 1 -sarjan osakilpailu, joka ajettiin 17. elokuuta 1986 Österreichringin radalla. Kilpailun voitti Alain Prost, jolle voitto oli kauden kolmas. Paalupaikalta lähtenyt Teo Fabi joutui keskeyttämään moottoririkon takia ajettuaan 17 kierrosta. Kilpailu nähtiin suorana lähetyksenä Suomessa YLE TV1:ssä selostajana Juha Jokinen. Arrowsilla ajanut Christian Danner saavutti ensimmäisen pistesijan.


title: Tahar Ben Jelloun

text: Tahar ben Jelloun (arabiaksi: طاهر بنجلون) (s. 1. joulukuuta 1944 Fes, Marokko) on marokkolainen runoilija ja kirjailija. Hän opetti filosofiaa lukioissa ensin Tetouanissa ja sitten Casablancassa. Vuodesta 1971 hän on asunut ja työskennellyt Ranskassa, jossa hän aluksi opiskeli sosiologiaa ja väitteli tohtoriksi Paris Diderot -yliopistossa 1975.


title: Tahar Ben Jelloun

text: Hän luennoi sosiaalipsykologiasta ja toimii psykoterapeuttina. Hän kirjoittaa ranskaksi, vaikka hänen äidinkielensä on arabia. Hän kirjoittaa useisiin lehtiin, erityisesti Le Mondeen. Hänen romaaninsa "La Nuit Sacrée" sai Goncourt-palkinnon vuonna 1987. Vuonna 2004 Tahar Ben Jelloun sai International IMPAC Dublin Literary Award -nimisen palkinnon teoksestaan "Cette aveuglante absence de lumière".


title: Tahar Ben Jelloun

text: Syyskuussa 2006 Tahar Ben Jellounille myönnettiin Italiassa erikoispalkinto "kansojen välisen rauhan ja ystävyyden" edistämisestä.


title: Italian Grand Prix 1986

text: Italian Grand Prix 1986 oli Formula 1 -sarjan osakilpailu, joka ajettiin 7. syyskuuta 1986 Monzan radalla. Kilpailun voitti kuudennesta ruudusta kilpailuun lähtenyt Nelson Piquet. Voitto oli hänelle kauden neljäs.


title: Perushahmo

text: Perushahmot ovat tarinoissa esiintyviä arkkityyppisiä henkilöhahmoja. Perushahmo on hahmotyyppi, josta on tullut toistuvan käytön jälkeen vakiintunut henkilöhahmo jossakin kirjallisuuden tai elokuvan lajityypissä.Perushahmot pohjautuvat vahvoille ennakko-odotuksille ja stereotyyppisille käsityksille, ja ne ovat helposti tunnistettavissa siinä kulttuuripiirissä, jossa ne ovat syntyneet.


title: Perushahmo

text: Antiikin Rooman näyttämötaiteessa käytettiin melko suppeaa perushahmojen joukkoa, johon kuuluivat muun muassa ovela orja, kiihkeä nuori rakastaja ja epäluuloinen isä. Samoin renessanssin aikaan syntyneen Commedia dell'arten esitykset perustuivat stereotyyppisiin hahmoihin, joilla oli tarkat ja ennaltamäärätyt suhteet toisiinsa. Nykyisin perushahmoja käytetään varsinkin televisiossa, elokuvissa ja sarjakuvissa.


title: Päiväntasaajan Guinean espanjankielinen kirjallisuus

text: Päiväntasaajan Guinea oli ainoa espanjalainen siirtomaa Saharan eteläpuolisessa Afrikassa. Alue oli Espanjan hallinnassa vuodesta 1778 vuoteen 1968 saakka. Pitkän espanjalaisajan myötä alueelle on syntynyt espanjankielisen kirjallisuuden kulttuuri, joka on säilynyt nykyaikaan saakka, mikä on harvinaista afrikkalaisissa maissa.


text: Päiväntasaajan Guinean espanjankielinen kirjallisuus on varsin vähän tunnettua.


title: Portugalin Grand Prix 1986

text: Portugalin Grand Prix 1986 oli Formula 1 -sarjan osakilpailu, joka ajettiin 21. syyskuuta 1986 Estorilin radalla. Kilpailun voitti toisesta ruudusta lähtenyt Nigel Mansell. Voitto oli hänelle kauden viides. Hän ajoi lisäksi kilpailun nopeimman kierroksen.


title: Assia Djebar

text: Fatima-Zohra Imalayen, pseudonyymiltään Assia Djebar (30. kesäkuuta 1936 Cherchell, Ranskan Algeria – 6. helmikuuta 2015 Pariisi, Ranska) oli algerialainen kirjailija. Hän tuli tunnetuksi feministisestä lähestymistavastaan. Hänen tuotantoonsa kuuluu romaaneja, novelleja, runoutta ja näytelmäkirjallisuutta; lisäksi hän kirjoitti elokuviin.


title: Assia Djebar

text: Djebar syntyi Cherchellissä ja pääsi vuonna 1955 Pariisin École normale supérieureen. Hän julkaisi ensimmäisen romaaninsa "La soifin" vuonna 1957; isänsä reaktiota pelätessään hän oli ottanut käyttöönsä taiteilijanimen. Hän solmi vuonna 1958 ensimmäisen avioliittonsa Ahmed Ould-Rouïsin kanssa.


title: Assia Djebar

text: Erottuaan Assia Djebar meni vuonna 1980 uusiin naimisiin algerialaisen runoilija Malek Alloulan kanssa. Assia Djebar oli New Yorkin yliopiston ranskankielisen kirjallisuuden professori ja vuoden 1996 Neustadt-palkittu. Hän oli toistuvasti ehdolla Nobelin kirjallisuuspalkinnon saajaksi.


title: Assia Djebar

text: Vuodesta 2005 Assia Djebar täytti Ranskan akatemian viidennen paikan. Hän kuoli pariisilaisessa sairaalassa 6. helmikuuta 2015.


title: Meksikon Grand Prix 1986

text: Meksikon Grand Prix 1986 oli Formula 1 -sarjan osakilpailu, joka ajettiin 12. lokakuuta 1986 Autódromo Hermanos Rodríguez -radalla. Kilpailun voitti Gerhard Berger, jolle voitto oli F1-uran ensimmäinen.


title: Australian Grand Prix 1986

text: Australian Grand Prix 1986 oli Formula 1 -sarjan osakilpailu, joka ajettiin 26. lokakuuta 1986 Adelaiden katuradalla. Kilpailu oli kauden 1986 päätöskilpailu. Sen voitti maailmanmestaruuteen ajanut hallitseva maailmanmestari McLarenin Alain Prost. Toiseksi sijoittui Hondan Nelson Piquet ja kolmanneksi Ferrarin Stefan Johansson.


title: Australian Grand Prix 1986

text: Kilpailu oli Keke Rosbergin ja Alan Jonesin F1-uran viimeinen.


title: Australian Grand Prix 1986

text: Aika-ajoissa paalupaikan otti MM-sarjaa johtanut Mansell, saaden eturiviin rinnalleen Piquet'n. Ayrton Senna (Lotus) ja Prost ottivat lähtöruudut 3. ja 4. Kymmenen nopeimman kuskin joukkoon mahtuivat myös René Arnoux (Ligier), Gerhard Berger (Benetton), Rosberg, Philippe Alliot (Ligier), Michele Alboreto (Ferrari) ja Philippe Streiff (Tyrrell).


title: Australian Grand Prix 1986

text: Startissa Mansell piti paikkansa, mutta toiseen mutkaan tultaessa Senna ohitti hänet. Piquet ja Rosberg ohittivat myös Mansellin, joista ensin mainittu ohitti Sennan vielä ensimmäisen kierroksen aikana. Sennan ongelmat jatkuivat hänen hävittyä seuraavalla kierroksella Rosbergille, kahta kierrosta myöhemmin Mansellille ja kierroksella 6 Prostille.


title: Australian Grand Prix 1986

text: Kierroksella 7, Rosberg ohitti kilpailua johtaneen Piquet'n ja ryhtyi kasvattamaan eroa muihin. Prost ohitti hetkeä myöhemmin Mansellin ja siirtyi painostamaan Piquet'tä, joka lopulta onnistui kun Piquet spinnasi kierroksella 23. Prostin mestaruushaaveet näyytivät kuitenkin olleen tuomittu muutama kierros myöhemmin kun hän kärsi rengasrikon ja joutui ajamaan varikolle vaihtamaan uuden renkaan. Prost putosi neljänneksi.


title: Australian Grand Prix 1986

text: Piquet oli ehinyt sillä välin koota itsensä henkisesti spinnauksen jälkeen ja onnistui lopulta ohittamaan Mansellin kierroksella 44, nousten takaisin kakkospaikalle. Prost sai Williams-kaksikon kiinni ja koko kolmikko ajoi tiiviissä nipussa.


title: Australian Grand Prix 1986

text: Rosberg oli johtanut tuohon asti ylivoimaisesti, kun kierroksella 63 kun McLarenin takarengas räjähti ja matka päättyi lähtösuoralle. Vain kierrosta myöhemmin myös Mansellilta räjähti rengas - tällä kertaa tosin vasen takarengas. Kipinäsuihkun saatellessa Mansell joutui ajamaan radan sivuun ja lähes varmalta näyttänyt mestaruus jäi Prostin ja Piquet'n väliseksi kaksintaisteluksi.


title: Australian Grand Prix 1986

text: Williamsilla jouduttiin kutsumaan Piquet varikolle peläten että tältäkin räjähtäisi rengas. Prost nousi 15 sekunnin johtoasemaan, jonka Nelson pystyi kutistamaan lopulta neljään sekuntiin ennen kuin ruutulippu heilahti. Prost voitti, Piquet oli toinen ja kolmas oli Johansson, joka jäi kärkikaksikosta lopulta kierroksen.


title: David Ireland

text: David Neil Ireland (s. 24. elokuuta 1927) on australialainen kirjailija. Hän syntyi Lakembassa Uudessa Etelä-Walesissa.


title: David Ireland

text: Ireland voitti 1970-luvulla kolmesti Miles Franklin -palkinnon. Hänelle on myönnetty Australian kirjallisen yhdistyksen kultamitali vuonna 1985. Hänestä tehtiin Australian ritarikunnan jäsen 1981.


title: David Ireland

text: David Irelandin tunnetuimpien romaanien joukkoon lukeutuu "The Unknown Industrial Prisoner", joka toi kirjoittajalleen tämän ensimmäisen Miles Franklin -palkinnon vuonna 1971.


title: Magnatune

text: Magnatune on levy-yhtiö, jonka päämaja on Kalifornian Berkeleyssä Yhdysvalloissa. Se perustettiin vuonna 2003. Aluksi yhtiö julkaisi musiikkia vain Internetissä, mutta vuonna 2004 se alkoi myös tuottaa CD-levyjä.


title: Magnatune

text: Magnatunen perusajatus on, että se kohtelee sekä taiteilijoita että kuluttajia oikeudenmukaisesti. Yhtiön tunnuslauseena on ”me emme ole pahoja” (). Taiteilijoiden kanssa tehdyt sopimukset eivät sido heitä julkaisemaan musiikkiaan vain Magnatunen kautta, ja he saavat 50 prosenttia tuloista. Lisäksi Magnatunella on korkeat julkaisukriteerit: tavoitteena on julkaista albumeita, jotka ovat täynnä hyviä kappaleita.


title: Magnatune

text: Magnatune saa noin puolet tuloistaan myymällä kaupallisiin käyttötarkoituksiin lisenssejä. Lisenssien ostaminen onkin tehty yrityksille lähes yhtä helpoksi kuin musiikin ostaminen tavalliselle asiakkaalle.


title: Magnatune

text: Magnatune on tehnyt musiikkiin tutustumisen kuluttajalle helpoksi. Kuluttajat voivat kuunnella musiikkia Magnatunen verkkosivujen kautta täydessä mitassaan, ja imuroida musiikkia Creative Commonsin Attribution-NonCommercial-ShareAlike -lisenssin alla. Kaikki musiikki on DRM-suojaamattomassa muodossa. Esikuuntelu ja ostaminen eivät vaadi rekisteröitymistä.


title: Magnatune

text: Ostaessaan kappaleen kuluttaja voi ladata musiikin viidessä eri formaatissa.


title: Magnatune

text: Magnatunen jäsenenä saa ladata musiikkia rajattomasti, Ainoastaan latausbotteja ei saa käyttää, vaan lataukset on suoritettava itse, koska botit tukkisivat palvelimet.


title: Magnatune

text: Magnatune huomioi normaalin musiikin käytön eikä kriminalisoi, vaikka asiakas jakaisikin kappaleita lähipiirilleen.


title: Magnatune

text: Magnatunella on myös oma XMLään pohjautuva rajapinta. Amarok ja Rhythmbox toteuttavat niiden kautta suoraan soitto-ohjelmaan integroidun musiikkikaupan. Lisäksi Songbird on olemassa lisäosa. Integrointi mahdollistaa kappaleiden esikuuntelun sekä yksittäisten albumeiden oston.


title: Magnatune

text: Amarok 2 -ohjelmiston avulla on mahdollista käyttää myös kuukausimaksulla toimivaa latauspalvelua.


title: Shirley Hazzard

text: Shirley Hazzard (30. tammikuuta 1931 Sydney, Australia – 12. joulukuuta 2016 New York, Yhdysvallat) oli Yhdysvalloissa uransa luonut australialaissyntyinen kirjailija. Hän oli naimisissa kirjailija Francis Steegmullerin kanssa vuodesta 1963 tämän kuolemaan 1994.


title: Shirley Hazzard

text: Shirley Hazzardin ensimmäinen teos, kokoelma "Cliffs of Fall and Other Stories", julkaistiin vuonna 1963. Vuonna 1977 novelli ”A Long Story Short” toi kirjoittajalleen O. Henry -palkinnon. Tarina oli alun perin julkaistu "The New Yorker" -lehdessä 26. heinäkuuta 1976.


title: Shirley Hazzard

text: Hazzardille myönnettiin vuonna 1980 National Book Critics Circle Award, vuonna 2003 Kansallinen kirjapalkinto ja vuonna 2004 australialainen Miles Franklin -palkinto. Hän oli American Academy of Arts and Lettersin jäsen vuodesta 1982 ja julkaisi viimeisenä romaaninaan palkitun "The Great Firen" vuonna 2003.


title: Shirley Hazzard

text: Kirjailijalla oli asunto Caprilla, Italiassa.


title: Shirley Hazzard

text: Hazzard kuoli 85-vuotiaana kotonaan New Yorkin Manhattanilla 12. joulukuuta 2016.


title: Uuskolonialismi

text: Uuskolonialismi tai neokolonialismi tarkoittaa länsimaiden harjoittamaa kehitysmaiden hallintaa taloudellista hyötyä varten. Termin otti käyttöön Ghanan ensimmäinen presidentti ja panafrikanisti Kwame Nkrumah. Nkrumah kuvasi sillä toisen maailmansodan jälkeen tapahtunutta muutosta aikaisemmasta suorasta imperialistisesta vallankäytöstä kohti epäsuoraa vallankäyttöä, jossa entisten siirtomaiden johtajien ja eliitin kautta käytettiin niin taloudellista kuin poliittistakin valtaa ja maat pidettiin taloudellisesti riippuvaisina.


title: Uuskolonialismi

text: Kehitysmaiden hallitseminen tapahtuu pääasiassa taloudellisen hyödyn tavoittelemiseksi. Kehitysmaat tarjoavat kehittyneille maille tärkeitä raaka-aineita ja niiden työvoima on halvempaa ja työlainsäädäntö löyhempää kuin länsimaissa. Taloudellinen hyöty (tai riisto) ei tapahdu markkinamekanismin välityksellä, vaan maiden hallitusten painostuksen kautta. Tämän vuoksi on katsottu, että länsimaat ovat valikoivasti tukeneet sellaisia hallituksia ja hallitsijoita kehitysmaissa, jotka eivät vaaranna niiden taloudellisia etuja.


title: Uuskolonialismi

text:
Uuskolonialismi-käsitettä on käytetty myös alkuperäisestä merkityksestä poiketen. William Pfaff esitti vuonna 1995 Foreign Affairs-lehdessä, että Euroopalla on moraalinen velvollisuus pakottaa Afrikka "pyyteettömän uuskolonialismin alle". Pfaffin mukaan Afrikka on niin toivottomassa rappion tilassa, ettei se omin voimin kykene hallitsemaan itseään ja Eurooppa, joka saattoi Afrikan modernisoitumisen tielle, tulisi valvoa, että kehitystä pystytään jatkamaan
alkuperäisen kolonialismin romahtamisen jälkeen.


title: Uuskolonialismi

text: Kansainvälisen valuuttarahaston (International Monetary Fund, IMF) toimia on kritisoitu uuskolonialistisiksi. IMF:n painostuksesta monet kehitysmaat joutuivat keskittämään resurssinsa vientituotteiden tuotantoon globaaleille markkinoille, jättäen huomiotta omien kansalaistensa sosiaaliset tarpeet, kuten koulutuksen ja terveydenhuollon.


title: Mathematica

text: Mathematica on useille alustoille saatava laskentaohjelmisto. Sen kehittämisen aloitti Stephen Wolfram. Mathematica on ensisijaisesti symbolilaskentaohjelma, mutta sillä suoritetaan myös numeerista laskentaa. Lisäksi sitä käytetään 2- ja 3-ulotteisen datan visualisoimiseen.


title: Mathematica

text: Mathematican ensimmäinen versio Mathematica 1.0 ilmestyi vuonna 1988. Vuosien myötä Mathematica on saanut käyttäjiä kaikilta luonnontieteiden osa-alueilta. Myös sen käyttö opetustarkoituksiin on yleistynyt. Vuonna 2013 Mathematicasta ilmestyi uusin versio Mathematica 9.0.1.


title: Periklís Iakovákis

text: Periklís Iakovákis (, s. 24. maaliskuuta 1979 Patras, Kreikka) on kreikkalainen 400 metrin aitajuoksija.


title: Periklís Iakovákis

text: Iakovákis voitti 1997 Ljubljanan nuorten EM-kilpailuissa hopeaa 400 metrin juoksussa ajalla 46,68 ja 1998 Annecyn nuorten MM-kilpailuissa kultaa 400 metrin aidoissa ajalla 49,82. Seuraavana vuonna hän karsiutui Maebashin sisäratojen MM-kilpailuissa 400 metrin välierissä ajalla 47,23 ja Sevillan ulkoratojen MM-kilpailuissa 400 metrin aitojen alkuerissä ajalla 49,53. Sydneyn olympialaisissa 2000 hän karsiutui alkuerissä. Vuonna 2001 hän voitti Välimeren kilpailuiden mestaruuden, mutta karsiutui Edmontonin MM-kilpailuissa välierissä ajalla 49,38. Kauden lopussa hän juoksi Universiadeissa neljänneksi ajalla 48,87.


title: Periklís Iakovákis

text: Iakovákis sijoittui viidenneksi Münchenin EM-kilpailuissa 2002. Seuraavana vuonna hän juoksi toiseksi Euroopan cupissa ja voitti MM-pronssia Pariisin MM-kilpailuissa ajalla 48,24. Kauden lopussa hän oli kuudes. Ateenan olympialaisissa 2004 hän karsiutui välierissä. Iakovákis voitti 2005 Euroopan cupin ykkösliigan, mutta karsiutui Helsingin MM-kilpailuissa välierissä. Seuraavana vuonna hän voitti jälleen Euroopan cupin ykkösliigan sekä Göteborgin EM-kilpailuissa EM-kultaa. Kauden lopussa hän voitti ajalla 47,92. Osakan MM-kilpailuissa 2007 hän oli kuudes ja Pekingin olympiakisoissa 2008 kahdeksas. Hän oli viides sekä Berliinin MM-kisoissa 2009 ajalla 48,42 s että Barcelonan EM-kisoissa 2010 ajalla 49,38 s.


title: Periklís Iakovákis

text: Iakovákis on voittanut Kreikan-mestaruuden 400 metrin aitajuoksussa vuosina 1998–2012.


title: KISS – Maskin takaa

text: KISS – Maskin takaa on KISS-yhtyeen elämäkerta. Kirja käsittää yhtyeen historian perustamisvaiheista 2000-luvulle. Kirjassa on yhtyeen jäsenten ja taustavaikuttajien haastatteluita, täydellinen diskografia sekä muiden artistien ajatuksia yhtyeestä.


title: KISS – Maskin takaa

text: Suunvuoron saavat muiden muassa Alice Cooper, Lenny Kravitz, Ozzy Osbourne, Dimebag Darrell,Eddie Van Halen, George Harrison, Tommy Lee, Little Richard, Paul McCartney ja suomenkielisessä painoksessa muun muassa Mr. Lordi, Ville Valo, Jussi 69 ja Herra Ylppö.


title: KISS – Maskin takaa

text: Jokaista yhtyeen alkuperäisjäsentä nimitetään kannessa eri nimillä kuin oikeasti ovat:


title: World Series of Poker Europe

text: World Series of Poker Europe (WSOPE) on syyskuussa 2007 ensimmäistä kertaa järjestetty World Series of Pokerin (WSOP) eurooppalainen pokeriturnaussarja.


title: World Series of Poker Europe

text: Ensimmäisenä vuotena Englannissa pelattiin kaikkiaan kolme turnausta, joiden voittajat saivat rahapalkinnon lisäksi kultaisen WSOP-rannekkeen. Turnaukset olivat 2 500 punnan sisäänoston H.O.R.S.E., 5 000 punnan pot limit omaha ja 10 000 punnan no limit texas hold'em -pääturnaus.


title: World Series of Poker Europe

text: Pääturnauksen voitti turnauksen aikaan 18-vuotias norjalainen Annette Obrestad. Obrestadin miljoonan punnan voitto rikkoi useita pokeriennätyksiä: hän on kaikkien aikojen nuorin WSOP-turnausvoittaja, eniten WSOP-turnauksissa rahaa ansainnut nainen ja eniten yhdessä pokeriturnauksessa rahaa ansainnut naispelaaja. Yhdysvaltalainen Annie Duke sijoittui WSOPE:n pääturnauksessa 21.:ksi ja rikkoi ensimmäisenä naisena miljoonan dollarin palkintosumman WSOP-turnauksissa.


title: World Series of Poker Europe

text: Toisena vuonna turnauksia oli yksi enemmän eli neljä. Uutena turnauksena oli 1 500 punnan no limit hold'em -turnaus. Pääturnauksen voitti tunnettu yhdysvaltalainen pokeriammattilainen John Juanda. Turnauksen kolmanneksi sijoittunut venäläinen Ivan Demidov pelaa myös WSOP:n pääturnauksen finaalipöydässä marraskuussa 2008.